text:
Owa lenga ngoo osho wa pewa?
‘Otwa tambula omhepo tuu ei yomuKalunga, opo tu shiive eshi twe shi pewa oshali kefilonghenda laKalunga.’ — 1 KOR. 2:12.
1. Ovanhu vahapu ove uditile ngahelipi oinima oyo ve na?
OVANHU vahapu ova uda outumbulilo ou kutya: ‘Omunhu iho kala u wete kutya osho u na oshi na ongushu, fiyo osheshi we shi kanifa.’ Mbela ope na efiku limwe sha li she ku ningilwa? Omunhu ngeenge okwa kala e na oinima yonhumba okudja kounona waye otashi dulika a kale e na eamo lokukala ine i lenga pauyadi. Pashihopaenenwa, omunhu oo a kulila moukwaneumbo wa hepuluka otashi dulika a kwate okahetengi oinima oyo e na. Osho osha faafana novanyasha ovo molwokuhenowino tashi dulika vaha kale naanaa ve udite ko kutya oinima ilipi ya fimanenena monghalamwenyo.
2, 3. (a) Oshike osho ovanyasha Ovakriste ve na okukala va lungamena opo va dule oku shi henuka? (b) Oshike tashi dulu oku tu kwafela tu kale twa lenga osho tu na?
2 Ngeenge ou li omunyasha, tashi dulika u na omido omulongo nasha ile opo wa wanifa 20, oshike sha fimana kwoove? Ovanyasha vahapu mounyuni, ova hala okukala ve na oilonga hai futu nawa, eumbo liwa nosho yo oikwaelektronika oyo opo ya kondo. Ndele ngeenge oinima oyo oyo ashike have lipula nayo, ope na sha sha fimana osho sha kambela po, oupuna wopamhepo. Shinyikifa oluhodi, ovanhu omamiliyona kunena inava hovela nokuli okukonga oupuna wa tya ngaho. Ovanyasha ovo mwa tekulwa kovadali Ovakriste omu na okukala mwa lungama opo muha kwate okahetengi efyuululo lopamhepo olo mwa pewa kovadali veni. (Mat. 5:3) Okuhakala nolupandu otaku dulu okweetifa oilanduliko inyikifa oluhodi oyo tashi dulika i kume okukalamwenyo kwoye akushe.
3 Ashike u li omunyasha, oto dulu okukelela osho shiha ningwe. Oshike tashi dulu oku ku kwafela u kale wa lenga efyuululo loye lopamhepo? Natu ka konakoneni oihopaenenwa imwe yopaMbibeli oyo tai dulu oku tu kwafela tu mone kutya omolwashike shi li pandunge okukala twa lenga efyuululo letu lopamhepo. Oihopaenenwa oyo hatu ka konakoneni itai kwafele ashike ovanyasha ndele otai kwafele Omukriste keshe a kale a lenga oupamhepo waye.
VAMWE OVO VA LI VEHE NA OLUPANDU
4. Samuel wotete 8:1-5 okwa holola shike kombinga yovanamati vaSamuel?
4 MOmbibeli omu na omahokololo avamwe ovo va li va pewa efyuululo lopamhepo ashike ova li va dopa okuulika olupandu omolwalo. Onghalo ya tya ngaho oya li moukwaneumbo womuprofeti Samuel, oo a longela Jehova okudja kounyasha waye nokwa kala omudiinini kuYe. (1 Sam. 12:1-5) Samuel okwa li a tulila po ovanamati vaye, Joel naAbia oshihopaenenwa shiwa, osho ngeno she ke va endela nawa, ngeno ove shi landulile. Ndele ovanamati ovo kava li ve na olupandu loshihopaenenwa sha tya ngaho, nova li hava longo osho shii. Ombibeli oya ti kutya ponhele yokukala va fa xe, vo ova li hava “pengifa ouyuki.” — Lesha 1 Samuel 8:1-5.
5, 6. Oinima oya li ya endela ngahelipi ovanamati vaJosia nomutekulu waye?
5 Ovanamati vohamba Josia navo ova li va ninga sha faafana. Josia okwa tula po oshihopaenenwa sha denga mbada shokulongela Jehova. Eshi embo lOmhango yaKalunga la li la monika nokuleshelwa Josia, Josia okwa li a ninga eenghendabala da mana mo opo a tule moilonga omalombwelo aJehova. Okwa li a xulifa po elongelo loikalunga nosho yo oumhulile moshilongo, nokwa li a ladipika ovanhu va dulike kuJehova. (2 Eeh. 22:8; 23:2, 3, 12-15, 24, 25) Ovanamati kava li tuu va mona efyuululo lopamhepo li na ondilo! Lwanima, ovanamati vatatu nomutekulu waye umwe ova li va ninga eehamba, ashike kape na nande oumwe a li a ulika olupandu laasho a li a pewa.
6 Omonamati waJosia wedina Joahas okwa li a pingena po xe e li ohamba, ashike okwa li a “ninga osho inashi yuka momesho Omwene.” Okwa pangela ashike eemwedi nhatu nokudja opo Farao wokuEgipti okwa li e mu tula modolongo, na Joahas okwa fila moukwatwa. (2 Eeh. 23:31-34) Okudja opo omumwainamati Jojakim okwa pangela oule womido 11. Ashike naye ka li e na olupandu laasho a li a pewa kuxe. Omolwelihumbato lii laJojakim, Jeremia okwa xunganeka ta ti: “Ngaashi okambulu taka fudikwa, osho ta fudikwa yo.” (Jer. 22:17-19) Natango ava va ka landula ko mokupangela, omonamati waJosia Sedekia nomutekulu waye Jojakin, navo kava li va landula oshihopaenenwa shoudiinini shaJosia. — 2 Eeh. 24:8, 9, 18, 19.
7, 8. (a) Ongahelipi Salomo a hepifa efyuululo laye lopamhepo? (b) Oshilihongomwa shilipi hatu lihongo moihopaenenwa yomOmbibeli yaavo va hepifa efyuululo lavo lopamhepo?
7 Salomo okwa li ohamba oyo ya li ya pewa shihapu kuxe, David. Nonande Salomo okwa dja moukwaneumbo oo wa li u na oupamhepo muwa nokwa li e na oupamhepo muwa pehovelo lokupangela kwaye, lwanima okwa ka kanifa olupandu laasho sha yuka. Ombibeli oya ti: “Salomo eshi a kulupa, ovalikadi vaye va hongaula omutima waye okushikula ookalunga vamwe, onghee omutima waye aushe inau kala nOmwene Kalunga kaye ngaashi omutima waxe David.” (1 Eeh. 11:4) Oshidjemo, Salomo ka li vali a hokiwa kuJehova.
8 Kashi nyikifa tuu oluhodi okuuda kombinga yovalumenhu ovo va li ve na eemhito diwa dokulihonga kombinga yaJehova nokulonga osho sha yuka, ndele ove di hepifa ashike! Ndele havanyasha aveshe ovo va li ko pefimbo lOmbibeli va ninga ngaho, nokashi li ngaho kunena. Natu ka taleni koihopaenenwa imwe iwa yovanyasha vonale oyo ovanyasha Ovakriste kunena tava dulu okulandula.
OVA LI VA LENGA OSHO VA PEWA
9. Ongahelipi ovanamati vaNoa va tula po oshihopaenenwa sha denga mbada? (Tala efano pehovelo loshitukulwa.)
9 Ovanamati vaNoa ova tula po oshihopaenenwa sha denga mbada. Xe okwa li a lombwelwa a tunge onguluwato nokuya mo noukwaneumbo waye. Nopehe nomalimbililo, ovanamati vaNoa ova li va lenga okulonga ehalo laJehova, nova li va longela kumwe naxe. Mokweendela ko kwefimbo, ova li ve mu kwafela mokutunga onguluwato noku ya mo. (Gen. 7:1, 7) Mbela onguluwato oya li ya tungwa nelalakano lashike? Genesis 7:3 okwa ti kutya ova li va tula oinamwenyo monguluwato ‘opo i kale nomwenyo kombada yedu alishe.’ Ovanhu navo ova li yo va xupifwa. Molwaashi ovanamati vaNoa ova li va lenga osho va pewa okupitila muxe, ova li ve na oufembanghenda wokukaleka po ombuto yomunhu iha xule po nokutungulula elongelokalunga lashili kombada yedu la kosholwa. — Gen. 8:20; 9:18, 19.
10. Ongahelipi ovalumenhu ovanyasha vane Ovaheberi eshi va li muBabilon va ulika kutya ova lenga oshili oyo va li ve lihonga?
10 Omido omafele konima yaasho, ovanyasha Ovaheberi vane ova li va ulika kutya osho va hongwa osha fimanenena. Ovanyasha ovo Hananja, Misael, Asarja naDaniel ova li va twalwa kuBabilon mo 617 K.O.P. Ova li ve na ondjelo iwa ovalumenhu ovanyasha ovanaendunge ovo va li tava dulu okupondola noupu muBabilon. Ashike hasho va li va ninga ngaho. Eenghatu odo va li va katuka otadi ulike kutya ova li va dimbuluka efyuululo lavo, osho va li va hongwa. Aveshe vane ova li va nangekwa noupuna eshi va tula moilonga oilihongomwa yopamhepo oyo va li ve lihonga eshi va li vanini. — Lesha Daniel 1:8, 11-15, 20.
11. Ongahelipi vamwe va li va mona ouwa mefyuululo lopamhepo laJesus?
11 Oshihopaenenwa sha denga mbada shaumwe oo a ulika kutya okwa lenga efyuululo laye lopamhepo, Omona waKalunga Jesus. Jesus okwa li e lihonga shihapu kuXe nokwa li e shi lenga neenghono. Olupandu laasho a li a hongwa oli liwetikile meendjovo daye edi: “Tate e shi a longa nge, osho ashike handi shi tongo.” (Joh. 8:28) Jesus okwa li a halelela vamwe va mone ouwa mwaasho e lihonga kuXe. Okwa li a lombwela eemhunga dovanhu ta ti: “Ondi na okuudifila oilando imwe yo evangeli louhamba waKalunga, osheshi olo tuu eli [nde] li tuminwa.” (Luk. 4:18, 43) Okwa li a kwafela ovapwilikini vaye va mone kutya omolwashike vehe na okukala oshitukulwa ‘shounyuni,’ oo inau lenga oinima yopamhepo. — Joh. 15:19.
KALA WA LENGA OSHO WA PEWA
12. (a) Ongahelipi 2 Timoteus 3:14-17 a yukifwa kovanyasha vahapu kunena? (b) Ovanyasha Ovakriste ove na okulipula omapulo elipi?
12 Ngaashi ovalumenhu ovanyasha ovo twa kundafana, naave otashi dulika wa tekulwa kovadali ovo ve hole Jehova Kalunga. Ngeenge osho, otashi dulika osho Omishangwa da popya shi na sha naTimoteus tashi wapalele onghalo yoye. (Lesha 2 Timoteus 3:14-17.) Ovadali voye ovo ve ‘ku honga’ kombinga yaKalunga kashili nanghee u na oku mu hafifa. Otashi dulika ve ku honga okudja kounona woye. Nopehe nomalimbililo, osho oshe ku honga “eendunge, u xupifwe mokwiitavela Kristus Jesus” noku ku kwafela u kale wa “wana” okulongela Kalunga. Epulo la fimanenena oleli kutya, Mbela oto ka ulika ngoo olupandu laasho wa pewa? Osho otashi pula u likonakone. Lipula omapulo aa: ‘Ondi udite ngahelipi eshi ndi li oshitukulwa sheendombwedi didiinini? Ondi udite ngahelipi eshi ndi li mokati kovanhu vanini kombada yedu kunena ovo ve shiivike kuKalunga? Mbela onda lenga ngoo oufembanghenda we likalekelwa oo ndi na wokushiiva oshili?’
13, 14. Ovanyasha Ovakriste vamwe ohava hangwa komayeleko elipi, ndele omolwashike shihe li pandunge okuliyandja kuo? Yandja oshihopaenenwa.
13 Ovanyasha vamwe ovo va tekulwa kovadali Ovakriste otashi dulika vehe wete eyooloko la kula olo li li pokati koparadisa yetu yopamhepo nounyuni waSatana womilaulu. Vamwe ova yelekwa nokuli va ka tale kutya onghalamwenyo mounyuni oya tya ngahelipi. Ndele mbela oshi li ngoo pandunge okuya komesho yotuwa tai ende u tale kutya ngeenge oye ku lyata oto yahama ile nokuli ngeenge oto fi? Hasho nandenande! Sha faafana, inatu pumbwa okuya “monhata youmbwada” wounyuni ou opo tu mone oululu wawo. — 1 Pet. 4:4.
14 Gener, wokuAsia okwa tekulwa moukwaneumbo wopaKriste nokwa ninginifwa eshi a li e na omido 12. Eshi e li omunyasha weedula domulongo nasha, okwa li a yelekwa opo a ka tale kutya onghalamwenyo oya tya ngahelipi mounyuni. Okwa ti: “Onda li nda hala okukala nemanguluko olo li li mounyuni.” Gener okwa li a hovela okukala nonghalamwenyo yopavali. Eshi a li e na omido 15, okwa li a hovela okukala nonghedi yokukalamwenyo ya fa yookaume kaye vai. Okwa li ha nu sha pitilila nokutukana ngaashi ookaume kaye. Gener luhapu meumbo okwa li he uya mo kwa toka, konima eshi a dana osinuka nomaudano elongifo leenghono okokompiuta nookaume kaye. Ndele mokweendela ko kwefimbo, okwa li a hovela okudidilika kutya oinima oyo ta ningi itai mu etele ehafo. Onghalamwenyo yaye kaya li ina eityo. Okwa popya kombinga yokwaalukila kwaye meongalo a ti: “Natango ohandi hangwa komashongo mahapu, ashike itaa yelekwa nomanangeko noupuna aJehova.”
15. Oshike osho nokuli novanyasha ovo inava tekulwa kovadali Ovakriste ve na okudilonga kusho?
15 Meongalo omu na yo ovanyasha ovo inava tekulwa kovadali Ovakriste. Ngeenge ou li umwe womuvo, diladila koufembanghenda mukumwifi oo to hafele paife molwaashi wa shiiva Omushiti noto mu longele! Mounyuni omu na ovanhu omabiliyona. Onghee hano, oshi li lela enangekonoupuna okukala mokati kaavo Jehova a nanena kuye pahole nokwe va hololela oshili yOmbibeli. (Joh. 6:44, 45) Movanhu keshe 1 000 kunena omu na ashike omunhu umwe lwaapo oye e na eshiivo lashili, naave ou li umwe womuvo. Mbela osho kashitunhula kufyeni atusheni, kashi na nee mbudi kutya otwe lihonga oshili ngahelipi? (Lesha 1 Ovakorinto 2:12.) Gener okwa ti: “Aame lyelye eshi ndi shiivike kuJehova, mwene weshito alishe?” (Eps. 8:5) Omumwameme umwe naye wokoAsia okwa ti: “Ovanafikola ohava kala ve udite etumba ngeenge ve shiivike kovahongi vavo. Onghee hano, kashi li tuu oufembanghenda munene okushiivika kuJehova, Omuhongi Munenenene!”
OTO KA NINGA PO SHIKE?
16. Ehoololo lilipi li li pandunge kovanyasha Ovakriste kunena?
16 Mokutala koufembanghenda mukumwifi oo u na, omolwashike ito kala wa tokola toko shi dulife nale u kale mokati kovanhu vanini ovo va hoolola okulongifa okukalamwenyo kwavo monghedi ya yuka? Mokuninga ngaho, oto landula oshihopaenenwa shiwa shovapiya vaKalunga vonale ovadiinini. Oshi li pandunge okuninga ngaho ponhele yokulandula eendjila dovanyasha vahapu ovo tava hepifa okukalamwenyo kwavo nokave na eteelelo lonakwiiwa. — 2 Kor. 4:3, 4.
17-19. Oshike tashi dulu oku ku kwafela u kale netaleko li li pandjele lokukala wa yooloka ko kounyuni?
17 Haalushe hashi kala shipu okukala wa yooloka ko kounyuni. Ndele ngeenge owa diladila nawa kombinga yasho, oto ka mona lela kutya oshi li pandunge okukala wa yooloka ko. Oku shi faneka: Diladila kombinga yomulotoki momafiyafanepo oo haa ningwa konima yomido mbali keshe. Nopehe nomalimbililo, oku na okukala a yooloka ko koomakula vaye opo a dule oku ya poshitwa osho. Oku na okuhenuka oinima ihapu oyo tai dulu okumana po efimbo nelitulemo olo a pumbwa eshi te lideula. Shikwao vali, okukala a yooloka ko koomakula vaye otaku ke mu kwafela e lideule sha wana noku hange elalakano laye.
18 Etaleko lounyuni li na sha nonghalamwenyo ola ngabekwa. Ndele okukala netaleko la mbwalangadja, okukala wa yooloka ko kounyuni nokuhenuka oinima oyo tai dulu okunyona po ekwatafano loye naJehova otaku ke ku kwafela u ka mone “omwenyo waalushe.” (1 Tim. 6:19) Omumwameme oo a tumbulwa metetekelo okwa ti: “Ngeenge owa kala wa kanyatela kwaashi wa itavela, pexulilo lefiku oho kala u udite lela nawa. Otashi ka ulika kutya ou na eenghono okuhenuka okulandula osho ovanhu mounyuni waSatana tava ningi. Komesho yaaishe, oto ka kala wa fa u wete Jehova Kalunga e udite etumba note limemesha omolwoye! Kungaho, oto ka kala u wete lela kutya oshi li pandunge okukala wa yooloka ko.”
19 Onghalamwenyo ihai kala ina eityo la sha ngeenge omunhu ota yandje ashike elitulemo kwaasho a hala okumona pefimbo opo. (Omuud. 9:2, 10) Ngeenge ou li omunyasha nou udite ko kutya elalakano longhalamwenyo ola shike, mbela itashi ka kala pandunge okuhenuka ‘okweenda ngaashi ovapaani’ nokukala nonghalamwenyo i na eityo? — Ef. 4:17; Mal. 3:18.
20, 21. Ngeenge otwa ningi omatokolo a yuka, ohatu ka kala tu na onakwiiwa ya tya ngahelipi, ndele otwa teelelwa tu ninge shike?
20 Ngeenge otwa ningi omatokolo a yuka, ohatu dulu okukala nonghalamwenyo ihafifa paife nohatu ka kala mokati kaavo tava ka “fyuulula edu” nokukala nomwenyo fiyo alushe. Otwa tuvikililwa omanangeko noupuna mahapu makumwifi, oo itatu dulu nokuli okumana okudiladila kombinga yao aeshe. (Mat. 5:5; 19:29; 25:34) Ndele Kalunga ite ke e tu pa ashike ngahenya. Okwa teelela tu ninge sha. (Lesha 1 Johannes 5:3, 4.) Onghee hano, eenghendabala detu dokulongela Jehova noudiinini otadi ti sha filufilu!
21 Kashi fi tuu oufembanghenda munene okupewa shihapu kuKalunga! Otu na eshiivo lashili lEendjovo daye nosho yo eudeko la yela loshili kombinga yaye noyomalalakano aye. Ohatu hafele yo oufembanghenda wokuhumbata edina laye nokukala Eendombwedi daye. Kalunga okwe tu udanekela kutya ota ka kala kombinga yetu. (Eps. 118:7) Atusheni, kutya nee ovanyasha ile ovakulunhu, natu ulikeni olupandu letu mokukala nonghedi yokukalamwenyo oyo tai ulike kutya otwa halelela oku pa Jehova ‘efimaneko alushelushe.’ — Rom. 11:33-36; Eps. 33:12.


c: text/html

text:
Ovafita va-7 novakulunhu va-8 otava faneke shike kunena?
“Fye ohatu tula po ovafita va-7 novakulunhu va-8 vomovanhu.” — MIKA 5:4.
1. Omolwashike omhangela yohamba yaSiria noyaIsrael ya li ya ponya?
PEFIMBO lonhumba pokati komudo 762 K.O.P. nosho yo 759 K.O.P., ohamba yOvaisrael noyOvasiria oda li da hala okulwifa ouhamba waJuda. Omolwashike mbela? Oda li da hala okukwata ko Jerusalem nokuumba ko koshipundi ohamba Ahas, do di tule ko ohamba imwe, oyo tashi dulika ya li ihe fi yomepata lohamba David. (Jes. 7:5, 6) Ohamba yaIsrael oi na okukala ya li i shi shii nawa kutya Jehova okwa ti kutya umwe womoludalo laDavid oye ta ka kala kolukalwapangelo laYe fiyo alushe, neendjovo daKalunga ohadi wanifwa alushe. — Jos. 23:14; 2 Sam. 7:16.
2-4. Yelifa nghee Jesaja 7:14, 16 a li a wanifwa (a) mefelemudo eti-8 K.O.P. (b) mefelemudo lotete O.P.
2 Potete, etangakwaita laSiria nolaIsrael oo a li e limanga kumwe okwa li taa monika a fa taa ka findana moita. Ovakwaita ovaladi vaAhas 120 000 ova li va dipawa molwoodi ashike limwe alike. Maaseja, “omona wohamba,” naye okwa li a dipawa. (2 Omaf. 28:6, 7) Ashike Jehova okwa li e wete ashishe osho tashi ningwa. Okwa li a dimbuluka osho a li a udanekela David, nomolwaasho okwa li a tuma omuprofeti Jesaja nokwe mu lombwela etumwalaka ta li tu omukumo.
3 Jesaja okwa ti: “Tala, okakadona otaka ka ninga kafimba, ndee taka dala omona okamati, ndee te ka luku Immanuel. . . . Omumati ou fimbo ina shiiva okweefa owii nokuhoolola ouwa, edu olo leehamba odo mbali we di tila [yaSiria noyaIsrael], otali ningi omaputu.” (Jes. 7:14, 16) Oshitukulwa shotete shexunganeko olo luhapu ohashi yukifwa kokudalwa kwaMessias, naasho oshi li mondjila. (Mat. 1:23) Ndele molwaashi ‘eehamba odo mbali,’ yaSiria noyaIsrael, inadi ka ponokela vali Juda mefelemudo lotete, exunganeko li na sha naImmanuel oli na okukala la li la wanifwa oshikando shotete pefimbo laJesaja.
4 Diva konima eshi Jesaja a ninga eshiivifo olo lididilikwedi, omukulukadi waye okwa li a ninga oufimba ndele ta dala okaana okamati nokwe ka luka Maher-Saalal-Has-Bas. Oshi na oupu okaana oko oko ka li “Immanuel” oo a li a xunganekwa kuJesaja. * Pefimbo lOmbibeli, okaana okwa li haka lukwa edina limwe eshi opo ka dalwa, tashi dulika shi li edimbulukifo loshiningwanima she likalekelwa, ashike ovadali novapambele vako ohave ka ifana edina limwe vali. (2 Sam. 12:24, 25) Kape na oumbangi oo tau ulike kutya Jesus okwa li a ifanwa edina olo Immanuel. — Lesha Jesaja 7:14; 8:3, 4.
5. Ohamba Ahas oya li ya ninga etokolo lilipi lihe li pandunge?
5 Ofimbo oshiwana shaIsrael noshaSiria ya li ya hala okuponokela Juda, oshiwana shimwe vali, osho sha li shi hole omalwoodi, nasho osha li sha hala okuponokela oshitukulwa osho. Oshiwana osho oshOvaassiria, osho sha li pokuninga epangelo enaenghono mounyuni. Jesaja 8:3, 4 okwa ti kutya Assiria ota ka ya ‘noupuna waDamaskus noitinhwa yaSamaria’ ofimbo ina ponokela ouhamba wokolukadi waJuda. Ahas okwa li e na ngeno okukala e lineekela Eendjovo daKalunga odo e mu lombwela okupitila muJesaja, ashike omolwokuheneitavelo kwaye, okwa li a ninga ehangano lihe li pandunge nOvaassiria, naasho osha ka ningifa Ovajuda va ka hepekwe kuvo. (2 Eeh. 16:7-10) Ahas oo a li omufita waJuda ka li tuu a nyematekwa! Otashi dulika tu lipule kutya, ‘Ngeenge handi ningi omatokolo a fimana, mbela ohandi kala ngoo nde lineekela muKalunga ile omovanhu?’ — Omayel. 3:5, 6.
OMUFITA MUPE A KATUKA MONGHEDI I LILI
6. Hokolola eyooloko olo la li pokati kepangelo laAhas nolaHiskia.
6 Ahas okwa ka fya mo 746 K.O.P. nomonamati waye Hiskia okwa li a ninga ohamba ponhele yaye. Pefimbo opo ouhamba waJuda owa li wa hepa painiwe novanhu kava li ve na oupamhepo muwa. Ndele mbela eshi ohamba oyo inyasha ya ya koshipundi oya li ya hala tetetete okuninga shike? Mbela okuyambula po eliko laJuda olo la li la wa pedu? Ahowe. Hiskia okwa li omulumenhu e na oupamhepo muwa, oo a wana shili okulifa oshiwana shavo. Tete okwa li a tungulula elongelokalunga lashili nokwa li a kwafela oshiwana oshitangalali shi pameke vali ekwatafano lasho naJehova. Eshi Hiskia a uda ko kutya Kalunga okwa hala a ninge shike, okwa li a katuka diva eenghatu. Ine tu tulila po tuu oshihopaenenwa shiwa! — 2 Omaf. 29:1-19.
7. Omolwashike Ovalevi va li va pumbwa eyambidido lohamba oyo ipe?
7 Ovalevi ova li ve na oshinakuwanifwa sha kwata moiti shokukwafela ovanhu va hovele okulongela vali Jehova. Onghee hano, Hiskia okwa li a ongala navo opo e va shilipaleke kutya ote ke va yambidida. Kala nee ngeno wa fa u wete Ovalevi ovadiinini ovo va li pokwoongala oko, otashi dulika va li tava pololoka omahodi kehafo eshi va uda ohamba yavo tai va shilipaleke tai ti: “Omwene e mu hoolola mu kale ofika koshipala shaye, mu mu longele.” (2 Omaf. 29:11) Osha yela kutya, Ovalevi ova li va pewa oshinakuwanifwa shokuxumifa komesho elongelokalunga la koshoka.
8. Eenghatu dilipi vali Hiskia a li a katuka odo da kwafela oshiwana shi longele Jehova, noshidjemo osha li shike?
8 Hiskia okwa li a shiva Ovajuda novaIsrael aveshe va ka dane oshivilo shinene shOpaasa osho sha li sha shikulwa kOshivilo shOmingome Dihe Na Onhafi shomafiku aheyali. Oshiwana osha li sha hafela oshivilo osho nosha li she shi dana fiyo omafiku vali aheyali a wedwa po. Ombibeli oya ti: “Ndele muJerusalem omwa li ehafo linene. Osheshi okomafiku enya aSalomo yaDavid, ohamba yaIsrael, oshinima sha tya ngaha inashi ningwa muJerusalem.” (2 Omaf. 30:25, 26) Oshivilo osho kasha li tuu sha twa ovanhu aveshe omukumo! MOmafimbo omativali 31:1, omwa popiwa kutya: “Ashishe osho eshi sha xula po, . . . va tataula po omiti neengudimanya, omalupwelele ve a ka po, noikulundu noiyambelo.” Kungaho, oshiwana shOvajuda osha li sha alukila kuJehova. Osho osha li she shi kwafela shi lilongekidile omaupyakadi oo a li tae ke shi hanga.
OHAMBA TAI LILONGEKIDILE OMAUPYAKADI
9. (a) Omhangela yOvaisrael oya li ya iwa ngahelipi moshipala? (b) Potete, Sanherib okwa li a pondola shi fike peni muJuda?
9 Ngaashi Jesaja a popya, Ovaassiria ova li va finda ouhamba wokolundume waIsrael, nokutwala ovanhu moukwatwa. Nokungaho, ova li va xulifa po omhangela yOvaisrael yokutula ohamba imwe kolukalwapangelo laDavid oyo ihe fi yomepata laye. Ndele ongahelipi shi na sha nomhangela yOvaassiria? Ovaassiria ova li va hala oku ka ponokela Juda. Ombibeli oya ti: “Momudo omuti-14 wohamba Hiskia, Sanherib, ohamba yaAssiria, ya homona oilando aishe i neehotekuma yomuJuda, ndele ye i hanauna po.” Otaku tiwa kutya Sanherib okwa li a hanauna po oilando yOvajuda 46 aishe kumwe. Diladila nee kutya ngeno owa kala u udite ngahelipi ngeno owa li ho kala muJerusalem pefimbo opo. Omatangakwaita Ovaassiria okwa kala taa hanauna po oilando yaJuda ya shikulafana. — 2 Eeh. 18:13.
10. Omolwashike Hiskia tashi dulika a li a tuwa omukumo kuMika 5:4, 5?
10 Hiskia okwa li e wete oupyakadi oo u li poku va hanga, ndele ponhele yokungwangwana noku ka konga ekwafo koshiwana shonhumba shovapaani ngaashi xe omushunimonima, Ahas, a li a ninga, Hiskia okwa kala e lineekela Jehova. (2 Omaf. 28:20, 21) Otashi dulika a li e shii eendjovo domuprofeti wopefimbo laye Mika oo a li a xunganeka kombinga yaAssiria ta ti: “Fye ohatu tula po ovafita va-7 novakulunhu va-8 vomovanhu. Ndele edu laAssur [Assiria] vo otave li lifa neongamukonda.” (Mika 5:4, 5) Eendjovo odo da nwefwa mo odi na okukala da li da twa Hiskia omukumo, molwaashi otadi ulike kutya otapa ka holoka etangakwaita inali monika nande onale li kondjife Assiria, nonokutya ovakwanyanya ovo lwanima otava ka findwa.
11. Onaini exunganeko li na sha novafita va-7 novakulunhu va-8 tali ka wanifwa ewanifo la tongomana?
11 Exunganeko li na sha novafita va-7 novakulunhu va-8 (“omalenga,” pa-The New English Bible) ola li tali ka wanifwa monghedi ya tongomana konima yomido dihapu okudja pokudalwa kwaJesus, ‘omupangeli waIsrael, oo ehovelo laye loshitonale.’ (Lesha Mika 4:14; 5:1.) Osha yela kutya osho otashi ka ningwa pefimbo eshi Assiria shokunena tashi ka ponokela ovapiya vaJehova. Ndele mbela etangakwaita lilipi Jehova ta ka longifa okupitila mOmona waye oo ta pangele, opo li hanaune po omutondi oo mutilifa? Enyamukulo ohatu ke li mona nale moshitukulwa eshi. Ndele tete natu ka konakoneni osho hatu lihongo meenghatu odo Hiskia a li a katuka eshi va li pokuponokelwa ketangakwaita laAssiria.
HISKIA OKWA LI A KATUKA EENGHATU DOPANDUNGE
12. Eenghatu dilipi Hiskia navakwao vamwe va li va katuka opo va amene oshiwana shaKalunga?
12 Ngeenge tu na oupyakadi, Jehova oha kala alushe a hala oku tu ningila osho itatu dulu okuninga fye vene, ashike okwa teelela tu ninge ngaashi hatu dulu. Hiskia okwa li a kundafana ‘novakulunhu novaladi vaye’ nova li va udafana va ‘fitike eefifiya odo di li pondje yoshilando. Nokwe linyatipaleka nokwa tungulula ohotekuma ya li ya ngumaunwa po, ndee ta tungu kuyo eeshungongulu. Nokwa tunga yo ohotekuma onhivali pondje. Ndele ta hambulifa omaonga noikelelifo.’ (2 Omaf. 32:3-5) Opo Jehova a amene noku file oshisho oshiwana shaye shopefimbo opo, okwa li a longifa ovalumenhu ovaladi ngaashi, Hiskia nomalenga aye nosho yo ovaprofeti ovo va li ve na oupamhepo wa kola.
13. Onghatu ya fimanenena ilipi Hiskia a li a katuka opo a kwafele oshiwana shi lilongekidile eponokelo olo sha li sha taalela? Shi yelifa.
13 Oshinima shimwe vali osho Hiskia a li a ninga osha li nokuli sha fimanenena shi dulife okufitika eefifiya domeva ile okupameka ekuma loshilando. Molwaashi Hiskia okwa li omufita muwa, okwa li a ongela oshiwana nokwe shi twa omukumo pamhepo neendjovo edi tadi ti: “Inamu tila ndele inamu haluka molwohamba yaAssiria . . . , osheshi ava ve li pufye ovahapu, ve dule venya ve li puyo. Puyo ope nokwooko kwombelela, ndelenee pufye ope nOmwene Kalunga ketu te tu kwafa mokulwa moita yetu.” Kasha li tuu sha pameka eitavelo loshiwana eshi Hiskia a li e shi dimbulukifa kutya Jehova ote ke shi kondjela! Eshi Ovajuda ve shi uda, ‘ove lineekela eendjovo daHiskia, ohamba yaJuda.’ Didilika kutya “eendjovo daHiskia” odo da li da kwafela oshiwana shiha teke omukumo. Hiskia nomalenga aye novalumenhu ovaladi nosho yo omuprofeti Mika naJesaja, ova li va ulika kutya ove li ovafita vawa ngaashi Jehova a li a xunganeka okupitila momuprofeti waye. — 2 Omaf. 32:7, 8; lesha Mika 5:4, 5.
14. Rabsake okwa li a popya shike, noshiwana osha li she linyenga ngahelipi?
14 Ohamba yaAssiria oya li ya onga onhanda puLakis, osho sha li kouningininolukadi waJerusalem. Oya li ya tuma ovatumwa vatatu okudja konhanda oyo va ye kuJerusalem va ka lombwele oshiwana shi liyandje. Omupopikalelipo wayo oo a li ha ifanwa edinafimaneko Rabsake okwa li ta longifa eenghedi domonanguwi di lili noku lili. Okwa li a popya mOshiheberi ta ladipike oshiwana shi kengelele ohamba yasho noshi liyandje kOvaassiria, noku va udanekela kutya ote ke va twala kedu oko tava ka hafela onghalamwenyo. (Lesha 2 Eehamba 18:31, 32.) Rabsake okwa ti yo vali kutya oikalunga yoiwana kaya li ya dula okwaamena ovalongeli vayo, nonokutya Jehova naye ita dulu okuxupifa Ovajuda momake Ovaassiria. Ashike ova li va katuka pandunge mokuhanyamukula omitotolombo odo, naasho osho hashi ningwa luhapu kovapiya vaJehova vokunena. — Lesha 2 Eehamba 18:35, 36.
15. Ovakalimo vomuJerusalem ova li va teelelwa va ninge shike, nongahelipi Jehova a li e va xupifa?
15 Oshi shii okuudiwa ko eshi Hiskia a li a handuka, ndele ponhele yoku ka konga ekwafo kepangelo lonhumba, okwa li a pula ekwafo kuJehova okupitila momuprofeti Jesaja. Jesaja okwa lombwela Hiskia ta ti: “Yo [ohamba Sanherib] itai uya mo moshilando eshi, ndele itai umbile mo oshikuti.” (2 Eeh. 19:32) Ovakalimo vomuJerusalem ova li ashike va pumbwa okukala va nyatipala. Jehova oye a li ta ka kondjela Ovajuda, naasho osho a li a ninga. Ombibeli oya ti: “Ndele oufiku tuu winya omwengeli wOmwene e uya nokwa dipaa monhanda yOvaassiria ovalumenhu 185,000.” (2 Eeh. 19:35) Ovajuda kava li va xupifwa molwaashi Hiskia a fitika eefifiya domeva domoshilando ile molwaashi a tunga ekuma lasho, ndele Kalunga oye a li e va xupifa.
OILIHONGOMWA YOKUNENA
16. Oolyelye kunena tava fanekwa (a) kovakalimo vomuJerusalem (b) kuAssiria (c) kovafita va-7 nokovakulunhu va-8?
16 Ewanifo la tongomana lexunganeko li na sha novafita va-7 novakulunhu va-8 otali ka ningwa pefimbo letu. Ovakalimo vomuJerusalem shonale ova li va ponokelwa kOvaassiria. Mafiku, oshiwana shaJehova osho tashi monika sha fa shihe li meameno otashi ka ponokelwa kuAssiria shokunena, nelalakano opo e shi xulife po. Omishangwa oda popya shi na sha neponokelo olo nosho yo eponokelo ‘laGog yaMagog,’ eponokelo ‘lohamba yokonoorde’ nosho yo ‘leehamba dopedu.’ (Hes. 38:2, 10-13; Dan. 11:40, 44, 45; Eh. 17:14; 19:19) Mbela osho otashi ulike komaponokelo a yoolokafana? Hasho lela. Ombibeli otai dulu okulongifa omautumbulilo a yoolokafana okuulika keponokelo limwe. Ngaashi Mika a xunganeka, mbela Jehova ota ka longifa etangakwaita lilipi opo a lwife omutondi oo omukwanyanya, Assiria? Ololo itatu fekele noupu, “ovafita va-7 novakulunhu va-8.” (Mika 5:4) Ovafita novakulunhu (ile “omalenga,” NEB) ovo ve li metangakwaita olo otava ulike kovakulunhuongalo. (1 Pet. 5:2) Kunena, Jehova okwa nangeka po ovalumenhu vahapu ovadiinini va life eedi daye di na ondilo, nova pameke oshiwana shaye eshi sha teelela eponokelo laAssiria shokunena. * Exunganeko laMika ola ti kutya “edu laAssur vo otave li lifa neongamukonda.” (Mika 5:5) Onghee hano, shimwe ‘shomoilwifo yavo’ osho ‘eongamukonda lomhepo,’ Eendjovo daKalunga. — 2 Kor. 10:4; Ef. 6:17.
17. Oilihongomwa ine ilipi ovakulunhuongalo tave lihongo mehokololo olo twa dja nokukundafana?
17 Ovakulunhuongalo ovo tava lesha oshitukulwa eshi otave lihongo oilihongomwa ya fimana okudja mehokololo olo twa kundafana metetekelo, ngaashi: (1) Onghatu ya fimanenena oyo tamu dulu okukatuka opo mu lilongekidile eponokelo laAssiria shokunena oyo okupameka eitavelo leni muKalunga nokukwafela ovamwaxo navo va ninge sha faafana. (2) Eshi Assiria shokunena ta ka ponoka, ovakulunhuongalo ove na okukala va tomhwa filufilu kutya Jehova ote ke tu xupifa. (3) Pefimbo opo, elombwelo tali xupifa eemwenyo olo hatu ka pewa kehangano laJehova otashi dulika pataleko lopanhu li monike la fa itali longo. Atusheni otu na okukala twe lilongekida okudulika kelombwelo keshe olo hatu pewa, kutya nee ohatu tu kumwe nalo ile hasho. (4) Ngeenge ope na oo e lineekela mehongo lomounyuni, momaliko ile momahangano opanhu, paife olo efimbo lokulundulula omadiladilo aye. Ovakulunhuongalo ove na okukala ve lilongekida okukwafela keshe oo e na eitavelo tali tengaunga.
18. Ongahelipi okudilonga kehokololo olo twa kundafana metetekelo otaku dulu oku ke tu kwafela monakwiiwa?
18 Efimbo otali ke uya eshi ovapiya vaKalunga vokunena tava ka monika va fa vehe nekwafo lasha ngaashi Ovajuda ovo va li va kondekelwa muJerusalem pefimbo laHiskia. Pefimbo opo, eendjovo daHiskia otadi dulu oku ke tu pameka atusheni. Natu dimbuluke kutya, povatondi vetu ope “nokwooko kwombelela, ndelenee pufye ope nOmwene Kalunga ketu te tu kwafa mokulwa moita yetu”! — 2 Omaf. 32:8.
^ okat. 4 Oshitya shOshiheberi osho sha tolokwa “okakadona” muJesaja 7:14 otashi dulu okuyukifwa komukainhu a hombolwa ile kokakadona ko venevene. Onghee hano, oshitya osho osha li sha longifwa okuulika komukulukadi waJesaja nosho yo kokakadona Okajuda Maria.
^ okat. 16 Onomola onhi-7 ohai longifwa luhapu mOmishangwa okuulika koshinima she lixwa po. Onomola onhi-8 (oyo i dule 7 naimwe) omafimbo amwe ohai faneke oshinima sha henena.

robotstxt: allowed

filter: keep


text:
OSHILESHWA 1
Onghundana iwa oshike?
1. Onghundana iwa oyo ya dja kuKalunga oshike?
Kalunga okwa hala ovanhu va kale tava hafele onghalamwenyo iwa kombada yedu. Molwaashi oku hole ovanhu, okwe va shitila edu nokwa shitila ko yo oinima i lili noku lili. Mafiku, Jehova ota ka katuka onghatu opo ovanhu va dule okuhafela onghalamwenyo kombada yedu alishe. Ota ka xulifa po yo okumona oixuna akushe. — Lesha Jeremia 29:11.
Kape na nande epangelo limwe la dula okuxulifa po elongifo leenghono, omikifi ile efyo. Ndele onghundana iwa oyo ei kutya, mafiku Kalunga ota ka pingena po omapangelo aeshe opanhu nepangelo laye mwene. Ovapangelwa valo otava ka hafela ombili nosho yo oukolele muwa. — Lesha Jesaja 25:8; 33:24; Daniel 2:44.
2. Omolwashike onghundana iwa ya endelela?
Okumona oixuna otaku ka xula po ashike ngeenge Kalunga okwa hanauna po ovakolokoshi. (Sefanja 2:3) Osho otashi ka ningwa naini? Eendjovo daKalunga oda kala nale da xunganeka eenghalo didjuu omo ovanhu ve li paife. Oiningwanima oyo tai ningwa kunena otai ulike kutya Kalunga oku li pokukatuka onghatu mafiku. — Lesha 2 Timoteus 3:1-5.
3. Fyeni oshike tu na okuninga po?
Otu na okulihonga kombinga yaKalunga okudja mEendjovo daye, Ombibeli. Ombibeli oya fa onhumwafo oyo ya dja kutate yetu omunahole. Otai tu lombwele shi na sha nanghee hatu dulu okukala nonghedi yokukalamwenyo iwa paife noku ka hafela omwenyo waalushe kombada yedu monakwiiwa. Otashi dulika vamwe itava ka kala va hala u kwafelwe opo u ude ko Ombibeli, ndele ino efa nande oumwe e ku imbe oku ka kala nonghalamwenyo iwa monakwiiwa. — Lesha Omayeletumbulo 29:25; Ehololo 14:6, 7.


text:
“Tamu ka ninga eendombwedi dange”
‘[Jesus] okwe va nyamukula, ta ti: Tamu ka ninga eendombwedi dange ofiyo okominghulo dounyuni.’ — OIL. 1:7, 8.
1, 2. (a) Olyelye ondombwedi yaJehova ya tongomana? (b) Edina Jesus otali ti shike, nongahelipi Omona waKalunga a li metwokumwe nedina laye?
POMHITO imwe eshi Jesus Kristus a li ta pangulwa, okwa li a lombwela omupangeli waJudea Omuroma, a ti: “Onghee nda dalwa nde uya mounyuni ou, ndi [hepaulule] oshili.” (Lesha Johannes 18:33-37.) Jesus okwa li a popya ye mwene kutya ohamba. Omido donhumba lwanima, omuyapostoli Paulus okwa popya shi na sha noshihopaenenwa osho shaJesus shouladi, “ou a hepaulula ehepaululo liwa koshipala shaPontius Pilatus.” (1 Tim. 6:13) Otashi pula lela ouladi okukala “omuhepaululi omudiinini nOmunashili,” ile tu tye, ondombwedi yashili mounyuni waSatana ou u yadi outondwe. — Eh. 3:14.
2 Jesus okwa dalwa e li ondombwedi yaJehova, molwaashi okwa dja moshiwana shOvajuda. (Jes. 43:10) Okwa ka kala ondombwedi inenenene oyo Kalunga e lihoololela omolwedina laye. Jesus okwa li ha katuka filufilu metwokumwe neityo ledina laye olo a lukwa kuKalunga. Eshi omweengeli a li a lombwela xe omutekuli waJesus, Josef, kutya Maria okwa ninga oufimba womhepo iyapuki, omweengeli okwa weda ko ta ti: “Ota ka dala okamati, ndee to ke mu luka JESUS, osheshi Oye ta ka xupifa oshiwana shaye momatimba asho.” (Mat. 1:20, 21) Ovahongwanhu vOmbibeli ova dimina kutya edina Jesus ola dja kedina lOshiheberi, Jeshua, noli na exupipiko ledina laKalunga; otali ti: “Jehova oye Omuxupifi.” Metwokumwe nedina laye, Jesus okwa li a kwafela ‘eedi odo da kana domeumbo laIsrael’ di livele ombedi omolwomatimba ado opo di kale vali da hokiwa kuJehova. (Mat. 10:6; 15:24; Luk. 19:10) Jesus okwa kala ta yandje oundombwedi nouladi kombinga yOuhamba waKalunga. Omushangi wEvangeli Markus okwa ti: “Jesus okwa ya kuGalilea, ndele okwa udifa evangeli laKalunga, ndee ta ti: Efimbo ola fika, ouhamba waKalunga wa ehena popepi, lidilululeni nye mu itavele evangeli.” (Mark. 1:14, 15) Jesus okwa li yo a tokola nouladi ovawiliki velongelokalunga lOshijuda, osho she va ningifa ve mu valele komuti. — Mark. 11:17, 18; 15:1-15.
“OILONGA INENE YAKALUNGA”
3. Oshike sha li sha ningwa po mefiku etitatu okudja eshi Jesus a fya?
3 Oshinima vali shimwe shikumwifi oshosho kutya mefiku etitatu konima eshi Jesus a dipawa nonyanya, Jehova okwe mu nyumuna, ashike ine mu nyumuna a ninge vali omunhu wopambelela, ndele okwe mu nyumunina omwenyo wopamhepo ihau fi. (1 Pet. 3:18) Opo Omwene Jesus a ulike kutya okwa nyumuka, okwa li e lilundululila molutu lopanhu. Efiku a nyumuka, okwa li e lihololela ovahongwa ve lili noku lili peemhito dopatano lwaapo. — Mat. 28:8-10; Luk. 24:13-16, 30-36; Joh. 20:11-18.
4. Oshike sha li sha ningwa po eshi Jesus e lihololela ovahongwa vaye, nokwa li e va lombwela va ninge shike?
4 Oshikando oshititano Jesus okwa li e lihololela ovayapostoli vaye nosho yo ovo va li va ongala pamwe navo. Jesus okwa li a konakona pamwe navo Eendjovo daKalunga, pomhito oyo itai dimbiwa nandenande. Ombibeli oya ti: “Okwe va fatululila eendunge davo okushiiva omishangwa.” Kungaho, ova li va uda ko kutya okudipawa kwaye kovatondi vaKalunga nenyumuko laye lopashikumwifilonga oya kala nale ya xunganekwa mOmishangwa. Pexulilo lokwoongala oko ku na sha nenyumuko, Jesus okwa li a lombwela ovapwilikini vaye kutya ove na oshinakuwanifwa shashike. Okwe va lombwela kutya “medina laye elidilululo nedime po lomatimba oli nokuudifilwa oiwana aishe nokuhovela muJerusalem.” Okwa weda ko vali ta ti: “Nye eendombwedi daai aishe.” — Luk. 24:44-48.
5, 6. (a) Omolwashike Jesus a ti: ‘Tamu ka ninga eendombwedi dange’? (b) Oshinima shipe sha pamba elalakano laJehova shilipi ovahongwa vaJesus ve na okushiivifa?
5 Konima yomafiku 40, pefimbo lelihololo laJesus laxuuninwa, ovayapostoli vaye ova li ve udite ko nawa kutya okwa li a hala okutya shike eshi a popya paunafangwa ashike eendjovo daye otadi ti sha, a ti: “Otamu pewa eenghono, Omhepo Iyapuki ngenge tai uya munye, ndee tamu ka ninga eendombwedi dange muJerusalem nomuJudea ashishe nomuSamaria nofiyo okominghulo dounyuni.” (Oil. 1:8) Omolwashike Jesus a ti: ‘Tamu ka ninga eendombwedi dange,’ ndele ina tya daJehova? Jesus ina tya daJehova molwaashi ovo a li ta popi navo Ovaisrael ovo va hangwa nale ve li eendombwedi daJehova.
6 Pomhito opo, ovahongwa vaJesus ova li tava ka shiivifa oshinima shipe sha pamba elalakano laJehova, osho shinene shi dulife okumangululwa kwOvaisrael moupika wOvaegipti nolwanima omoukwatwa waBabilon. Ova li tava ka shiivifa efyo nenyumuko laJesus Kristus olo la mangulula ovanhu moukwatwa wa kwata moiti neenghono, sha hala kutya, moupika woulunde nefyo. POpentekoste yomo 33 O.P., ovahongwa vaJesus vape ovavaekwa ova li va lombwela ovanhu kombinga ‘yoilonga inene yaKalunga,’ navahapu ova li va tambula ko onghundana oyo. Onghee hano, fimbo Jesus e li meulu kolulyo laXe, okwa li a hovela okumona nghee edina laye tali ti sha lela eshi ovanhu omayovi tave livele ombedi nokukala ve na eitavelo muye, oo e li oupitilo opo ovanhu va dule okuxupifwa kuJehova. — Oil. 2:5, 11, 37-41.
“OIKULILA YAVAHAPU”
7. Oiningwanima yopOpentekoste yomo 33 O.P. oya li tai ulike shike?
7 Oiningwanima oyo ya ningwa pOpentekoste yomo 33 O.P. otai ulike kutya Jehova okwa tambula ko ongushu yekuliloyambo lomwenyo waJesus wopanhu wa wanenena, li uvike omatimba etu. (Heb. 9:11, 12, 24) Ngaashi Jesus a yelifa, ka li e uya “okuyakulwa, ndele okuyakula nokuyandja omwenyo waye u ninge oikulila yavahapu.” (Mat. 20:28) ‘Vahapu’ ovo va li tava ka mona ouwa meyambo laJesus kave fi ashike Ovajuda ovo ve livela ombedi. Ndele ponhele yaasho, Kalunga okwa hala “ovanhu aveshe va xupifwe,” molwaashi eyambo otali ‘kufa po omatimba ounyuni.’ — 1 Tim. 2:4-6; Joh. 1:29.
8. Ovahongwa vaJesus ova li va yandja oundombwedi shi fike peni, noshike sha li she va kwafela va pondole?
8 Mbela ovahongwa votete vaJesus ova li ngoo ve na ouladi opo va kale tava yandje oundombwedi kombinga yaye? Heeno, ova li ve na ouladi wokuninga ngaho, ashike hakeenghono davo vene. Omhepo iyapuki yaJehova ina eenghono oyo ya li ye va twa omukumo noku va nghonopaneka va twikile okuyandja oundombwedi. (Lesha Oilonga 5:30-32.) Omido 27 lwaapo konima yOpentekoste yomo 33 O.P., okwa li kwa tiwa kutya ‘eendjovo doshili yevangeli’ oda udifilwa Ovajuda aveshe novanhu vomoiwana imwe, “ovashitwa aveshe vokoshi yeulu.” — Kol. 1:5, 23.
9. Ngaashi sha li sha xunganekwa, oshike sha li sha ningwa po shi na sha neongalo lopaKriste lotetetete?
9 Shinyikifa oluhodi, eongalo lopaKriste lotetetete mokweendela ko kwefimbo ola li la nyatekwa. (Oil. 20:29, 30; 2 Pet. 2:2, 3; Jud. 3, 4) Ngaashi Jesus a popya, ovashunimonima, ovo tava xwaxwamekwa ‘komunawii,’ Satana, ova li va hapupala noku shi ningifa shidjuu kovanhu okudidilika mo elongelokalunga lashili fiyo ‘opexulilo lefimbo lounyuni.’ (Mat. 13:37-43) Opo nee Jehova okwa nangeka po Jesus e li Ohamba. Osho osha li sha ningwa muOktoba 1914, omudo omo mwa hovela ‘omafiku axuuninwa’ onghalelo younyuni waSatana woukolokoshi. — 2 Tim. 3:1.
10. (a) Omudo udidilikwedi ulipi Ovakriste ovavaekwa vokunena va popya kombinga yao? (b) Oshike sha ningwa muOktoba 1914, nosha enda ngahelipi tashi yela mo?
10 Ovakriste ovavaekwa vokunena ova li va popya komesho yefimbo kutya Oktoba 1914 otali ka kala efimbo lididilikwedi. Ova li va popya ngaho ve likolelela kexunganeko laDaniel li na sha nomuti munene oo wa li wa kewa po nowa ka kula vali konima ‘yomafimbo a-7.’ (Dan. 4:16) Jesus okwa popya mexunganeko li na sha nokukala po kwaye ‘nokwexulilo lefimbo lounyuni’ kutya akushe oku li “omafimbo ovapaani.” Okudja ngoo momudo oo 1914, ‘edidiliko lokuuya kwaKristus,’ ile tu tye, lokukala po e li Ohamba ipe yokombada yedu okwa kala kwa tongomana opo ku limonikile kwaaveshe. (Mat. 24:3, 7, 14; Luk. 21:24) Onghee hano, ‘oilonga inene yaKalunga’ oya kwatela mo okunangekwa po kwaJesus e li Ohamba yovanhu.
11, 12. (a) Oshike sha li sha ningwa po mo 1919? (b) Oshike vali sha ka ningwa po mokati ko 1930 nasha okuyuka komesho? (Tala efano pehovelo loshitukulwa.)
11 Molwaashi oku li Ohamba ipe oyo tai ka pangela ombada yedu, Jesus Kristus okwa li a hovela diva okumangulula ovashikuli vaye ovavaekwa moupika ‘waBabilon shinene.’ (Eh. 18:2, 4) Mo 1919, diva konima eshi Oita yOtete yOunyuni ya xula, ovavaekwa ova li va mona emanguluko linene lokuudifa mounyuni aushe. Ova li va yandja oundombwedi kombinga youpitilo oo Kalunga ta longifa a xupife ovanhu nosho yo shi na sha nonghundana iwa yOuhamba waKalunga. Oshidjemo, ovanhu omayovi mahapu ova li ve lihonga oshili nova li va vaekwa opo va ka pangele pamwe naKristus meulu ve li eehamba.
12 Okudja pokati ko 1930 nasha okuyuka komesho, osha li sha yela mo kutya Kristus okwa li a hovela okwoongela omamiliyona “eedi dimwe,” odo tadi ka ninga “ongudu inene” yomoiwana aishe. Koshi yewiliko lOvakriste ovavaekwa, ongudu oyo inene ohai landula yo oshihopaenenwa shaJesus shouladi nohai udifa moipafi kutya exupifo layo oli li muKalunga naKristus. Eshi tave lididimike moilonga oyo yokuyandja oundombwedi nokutwikila okukala neitavelo meyambo laKristus, otava ka pewa oufembanghenda wokuxupa “momahepeko manene,” ile tu tye poudjuu munene oo tau twala fiyo opexulilo lounyuni waSatana. — Joh. 10:16, NW; Eh. 7:9, 10, 14.
‘KALA U NA OULADI WOKUUDIFA EVANGELI’
13. Tu li Eendombwedi daJehova, otwa tokola toko okuninga shike, nomolwashike tu na omukumo kutya ohatu ka pondola?
13 Natu twikileni okukala twa lenga oufembanghenda wokuyandja oundombwedi kombinga ‘yoilonga inene’ oyo Jehova Kalunga a longa nosho yo omaudaneko aye omonakwiiwa. Haalushe hashi kala shipu okuyandja oundombwedi wa tya ngaho. Ovamwatate vahapu ohava udifile moitukulwa omo mu na vahapu ovo vehe na ko nasha netumwalaka letu, ovasheki ile ovo tave va hepeke. Ashike ohatu dulu okuninga ngaashi omuyapostoli Paulus novalongi pamwe naye va li va ninga. Paulus okwa ti: “Otwa li tu nouladi muKalunga oku mu udifila evangeli laKalunga omolwoodi linene.” (1 Tes. 2:2) Inatu shololeni nandenande. Ndele ponhele yaasho, natu kaleni twa tokola toko okukala metwokumwe neliyapulo letu fiyo osheshi onghalelo yoinima yaSatana ya xulifwa po. (Jes. 6:11) Itatu dulu okuninga ngaho kufye vene, ndele mokulandula oshihopaenenwa shOvakriste votete, ohatu ilikana “opo ouyadi weenghono u kale waKalunga,” ile tu tye, opo Jehova e tu pe eenghono di dule odo dopaushitwe okupitila momhepo yaye. — Lesha 2 Ovakorinto 4:1, 7; Luk. 11:13.
14, 15. (a) Ovakriste vomefelemudo lotete O.P., ova li va talika ko ngahelipi, nomuyapostoli Petrus okwa popya shike shi na sha navo? (b) Otu na okukala tu udite ngahelipi eshi hatu ungaungiwa nai nafye molwaashi tu li Eendombwedi daJehova?
14 Kunena, ovanhu omamiliyona otashi dulika tave liti Ovakriste, “ndelenee moilonga yavo otave . . . likale [Kalunga], osheshi ovo oikungifa yongaho, ihava dulika, inava wana okulonga oshilonga nande shimwe shiwa.” (Tit. 1:16) Oshiwa okudimbuluka kutya mefelemudo lotete, Ovakriste vashili ova li ve tondike kovanhu vahapu vopefimbo lavo. Nomolwaasho omuyapostoli Petrus a ti: ‘Ngeenge tamu shekelwa edina laKristus, onye ovanelao, osheshi omhepo yaKalunga otai kala kombada yeni.’ — 1 Pet. 4:14.
15 Mbela eendjovo odo da nwefa mo otadi dulu ngoo okuyukifwa kEendombwedi daJehova kunena? Heeno, molwaashi ohatu yandje oundombwedi kombinga youhamba waJesus. Onghee hano, okutondelwa edina laKalunga okwa faafana ‘nokushekelwa edina [laJesus] Kristus,’ oo a lombwela ovapataneki vaye ta ti: “Ame nde uya medina laTate, nye itamu tambula nge.” (Joh. 5:43) Ngeenge owa ka shanekeka vali omapataneko eshi to yandje oundombwedi, ino teka omukumo. Omapataneko a tya ngaho otaa ulike kutya owa hokiwa kuKalunga nonokutya omhepo yaye ‘oi li kombada yoye.’
16, 17. (a) Oshiwana shaJehova otashi hafele shike moitukulwa ihapu younyuni? (b) Owa tokola toko okuninga shike?
16 Nonande ope na onghalo ya tya ngaho, dimbuluka kutya ohatu hafele ekulo linene moitukulwa ihapu mounyuni. Nokuli nomoitukulwa oyo ya longwa oikando ihapu, natango ohatu hange mo ovanhu ovo va halelela okupwilikina nohatu va udifile etumwalaka likumwifi lexupifo. Natu kaleni hatu shuna kovanhu ovo va ulika ohokwe nongeenge otashi dulika natu konakoneni navo Ombibeli noku va kwafela va ninge exumokomesho fiyo osheshi ve liyapulila Kalunga nokuninginifwa. Otashi dulika naave u udite ngaashi Sarie womoSouth Africa, oo a kala ta yandje oundombwedi oule womido di dulife 60. Okwa ti: “Onda pandula neenghono eshi okupitila mekuliloyambo laJesus handi hafele ekwatafano liwa naJehova, Omunamapangelo weshito alishe nonda hafa yo eshi handi shiivifa edina laye la tumbala.” Ye nomushamane waye, Martinus, ova kwafela ovanhu vahapu, mwa kwatelwa ovana vavo vatatu, va ninge ovalongeli vaJehova. Sarie okwa weda ko ta ti: “Kape na vali oilonga imwe hai eta ehafo linene, nokupitila momhepo yaye iyapuki, Jehova okwe tu pa eenghono odo twa pumbwa opo tu twikile noilonga oyo tai xupifa eemwenyo.”
17 Kashi na nee mbudi kutya otwa ninginifwa ile otwe litulila po elalakano loku ka ninginifwa, otu na omatomheno okukala twa pandula eshi tu na oufembanghenda wokweendafana neongalo lEendombwedi daJehova mounyuni aushe. Onghee hano, natu twikileni okuyandja oundombwedi nawanawa nokukendabala tu kale twa koshoka mounyuni waSatana ou inau koshoka. Mokuninga ngaho, ohatu fimanekifa Tate yetu womeulu omunahole, oo twa humbata edina laye la tumbala.


text:
‘Kaleni mwa pama meitavelo’
‘Kaleni mwa pama meitavelo, mwa pamenena.’ — 1 OVAKORINTO 16:13.
OMAIMBILO: 60, 64
1. (a) Oshike sha li sha ningilwa Petrus pefimbo loshikungulu mefuta laGalilea? (Tala efano pehovelo loshitukulwa.) (b) Omolwashike Petrus a li a hovela okuningina?
KONGULOSHI imwe, omuyapostoli Petrus novahongwa vamwe ova li tava kendabala okutauluka Efuta laGalilea pefimbo loshikungulu. Ohaluka, ova mona Jesus ta ende kombada yomeva. Petrus okwa ifana Jesus ndele te mu pula ngeenge ota dulu okweenda kombada yomeva a ye kuye. Eshi Jesus e mu lombwela a ye kuye, Petrus okwa dja mo mowato ndele ta ende a yuka kuJesus. Ashike konima yokafimbo, Petrus okwa li a hovela okuningina. Omolwashike mbela? Omolwaashi okwa li a tala koshikungulu nokomakufikufi ndele ta kwatwa koumbada. Petrus okwa ingida a kwafelwe ndele Jesus te mu kwata diva noku mu lombwela ta ti: “Omunaitavelo linini ove, oshike wa limbililwa?” — Mateus 14:24-32.
2. Oshike hatu ka kundafana paife?
2 Natu ka kundafaneni oinima itatu i na sha neitavelo oyo hatu dulu okulihonga moshimoniwa shaPetrus: (1) nghee Petrus a li e lineekela tete kutya Jehova ota dulu oku mu kwafela, (2) omolwashike eitavelo laPetrus la li la hovela okunghundipala, nosho yo (3) osho sha li sha kwafela Petrus a kale vali e na eitavelo la kola. Okukonakona oitwa oyo otaku dulu oku tu kwafela tu mone nghee hatu dulu okukala ‘twa pama meitavelo.’ — 1 Ovakorinto 16:13.
NATU KALENI NEITAVELO KUTYA KALUNGA OTE KE TU KWAFELA
3. Omolwashike Petrus a li a londoloka mowato, noshike osho fye twa ninga sha yukila oko?
3 Petrus okwa li e na eitavelo la kola. Omolwashike hatu tile ngaho? Eshi Jesus e mu ifana, Petrus okwa londoloka mo mowato ndele ta ende kombada yomeva. Okwa li e lineekela kutya Kalunga ote ke mu pa eenghono a dule oku shi ninga ngaashi Jesus. Sha faafana, eshi Jesus e tu ifana tu mu shikule, otwe liyapulila Jehova ndele hatu ninginifwa. Omolwashike mbela? Omolwaashi otu na eitavelo muJehova naJesus notwe lineekela kutya otave tu kwafele. — Johannes 14:1; lesha 1 Petrus 2:21.
Eitavelo laPetrus ola li le mu dulifa a ninge oshinima osho sha li tashi monika sha fa itashi shiiva pataleko lopanhu
4, 5. Omolwashike eitavelo li li oukwatya wa fimanenena?
4 Eitavelo olo oukwatya wa fimanenena. Eitavelo laPetrus olo la li le mu dulifa a ende kombada yomeva, oshinima osho sha li tashi monika sha fa itashi shiiva pataleko lopanhu. Nafye ohatu dulu yo okukwafelwa keitavelo tu longe oilonga oyo tai monika ya fa itai shiiva. (Mateus 21:21, 22) Vamwe vomufye otwa lundulula oikala nelihumbato letu filufilu, ndele novanhu ovo va li ve tu shii nale itave tu dimbuluka vali. Otwa ninga omalunduluko a tya ngaho molwaashi otu hole Jehova, nokwe tu kwafela tu a ninge. (Lesha Ovakolossi 3:5-10.) Eitavelo ole tu linyengifa tu liyapulile Jehova, notwa ninga ookaume kaye, oshinima osho itatu dulu oku shi ninga nopehe na ekwafo laye. — Ovaefeso 2:8.
5 Eitavelo ohali tu pameke. Pashihopaenenwa, ohali tu kwafele tu kondjife omaponokelo Ondiaboli, omutondi wetu omunaenghono. (Ovaefeso 6:16) Shimwe vali, molwaashi otwe lineekela Jehova, inatu pumbwa okukala hatu lipula unene ngeenge tu na omaupyakadi. Jehova okwe tu udanekela kutya ote ke tu pa osho twa pumbwa ngeenge otu na eitavelo muye notwa pitifa komesho Ouhamba waye. (Mateus 6:30-34) Kakele kaasho, Jehova ote ke tu pa oshali ikumwifi yomwenyo waalushe molwaashi otu na eitavelo. — Johannes 3:16.
OKUYANDJA ELITULEMO KOINIMA IMWE OTAKU KA NGHUNDIPALEKA EITAVELO LETU
6, 7. (a) Omhepo nomakufikufi oo a li a tilifa Petrus otaa dulu okuyelekanifwa nashike? (b) Omolwashike tu na okukala tu shii kutya eitavelo letu otali dulu okunghundipala?
6 Omolwashike Petrus a li a kwatwa koumbada ofimbo a li ta ende kombada yomeva Efuta laGalilea? Omolwaashi okwa li ku na omhepo nomakufikufi. Osho otashi dulu okufaafanifwa nomayeleko mahapu oo haa hange Ovakriste kunena. Nokuli nonande omaupyakadi oo omadjuu, ohatu dulu okukala tu na eenghono omolwekwafo laJehova. Ashike natu dimbuluke osho sha li sha ningilwa Petrus. Ka li a hovela okuningina molwaashi a li ta dengwa komhepo nokomakufikufi. Ombibeli oya ti: “Eshi a mona omhepo inene, okwa tila.” (Mateus 14:30) Petrus okwa li a efa okutala kuJesus ndele ta yandje elitulemo keenghono doshikungulu. Kungaho, eitavelo laye ola li la hovela okunghundipala. Sha faafana, ngeenge otwa yandje elitulemo komaupyakadi etu, ohatu ka hovela okukala twa limbililwa kutya Jehova ote tu kwafele ngoo shili.
Ngeenge otwa yandje elitulemo koinima ya puka, eitavelo letu otali dulu okunghundipala noupu
7 Otu na okukala tu shii kutya eitavelo letu otali dulu okunghundipala. Omolwashike mbela? Omolwaashi Ombibeli otai ti kutya okuheneitavelo oko ‘oulunde uhe kwete oku tu dingatela.’ (Ovaheberi 12:1) Ngaashi Petrus, ngeenge otwa yandje elitulemo koinima ya puka, eitavelo letu otali dulu okunghundipala noupu. Ndele mbela ongahelipi hatu dulu okushiiva kutya eitavelo letu oli li moshiponga? Omapulo taa landula otae ke tu kwafela tu likonakone pauhandimwe.
8. Oshike tashi dulu oku tu ningifa tu kale hatu diladila kutya omaudaneko aKalunga kae fi oshili ngaashi twa li twe a tala ko nale?
8 Mbela natango omaudaneko aKalunga oku li ngoo oshili kwaame? Pashihopaenenwa, Kalunga okwa udaneka kutya ota ka hanauna po ounyuni waSatana. Ndele mbela otwa piyaanekwa komalihafifo mahapu oo e li mounyuni? Ngeenge osho, oshi na oupu tu kwatwe komalimbililo ngeenge exulilo oli li ngoo popepi. (Habakuk 2:3) Natu ka tale vali koshihopaenenwa shimwe. Jehova okwe tu pa ekulilo, nokwa udaneka kutya ota ka dima po omanyono etu. Ndele ngeenge otwa kala hatu yandje elitulemo komanyono etu onale, otashi dulika tu kale twa limbililwa ngeenge Jehova okwe tu dimina po ngoo shili. (Oilonga 3:19) Oshidjemo, ohatu dulu okukanifa ehafo moilonga yaKalunga ndele hatu efa po okukala hatu udifile vamwe.
9. Oshike tashi dulu okuningwa po ngeenge otwa kala hatu yandje unene elitulemo koinima yopaumwene?
9 Mbela natango ohandi pe ngoo Jehova osho sha denga mbada? Ngeenge ohatu longele Jehova noudiinini, otashi tu kwafele tu yandje elitulemo keteelelo letu li na sha nonakwiiwa. Ndele ongahelipi ngeenge otwa hovele okukala hatu yandje unene elitulemo koinima yetu vene? Pashihopaenenwa, otashi dulika tu tambule ko oilonga oyo hai futu nawa ndele otai i moshipala okulongela kwetu Jehova. Osho otashi dulu okunghundipaleka eitavelo letu, ndele hatu ‘fi ounye,’ ile tu tye tu kwatwe koundede, ndele hatu kala ashike hatu longele Jehova shinini nonande ohatu dulu okulonga shihapu. — Ovaheberi 6:10-12.
Ovahongwa vaJesus ova li ve lihonga kutya omunhu okwa pumbwa eitavelo opo a dule okudimina po vamwe
10. Omolwashike okudimina po vamwe taku ulike kutya otu na eitavelo muJehova?
10 Mbela oshidjuu kwaame okudimina po vamwe? Ngeenge vamwe ve tu ninga nai ile ve tu nyemateka, mbela otu na oikala yoku va handukila ile okukala itatu popi navo? Ngeenge osho, otashi dulika hatu yandje elitulemo lihapu komaliudo etu. Ohatu ulike kutya otu na eitavelo muJehova ngeenge ohatu dimine po vamwe. Ngahelipi mbela? Ngeenge vamwe va nyona kufye, ove tu lila oikolo. Ngeenge twa nyona kuJehova, otwa lya oikolo kuye. (Lukas 11:4) Onghee hano, ngeenge hatu dimine po vamwe, ohatu ulike kutya otwe lineekela Jehova. Otwe lineekela kutya ota ka nangeka noupuna oikala yetu, nomanangekonoupuna aye omahapu neenghono e dule okufutifa omunhu osho e tu nyonena. Ovahongwa vaJesus ova li ve lihonga kutya omunhu okwa pumbwa eitavelo opo a dule okudimina po vamwe. Eshi Jesus a li a lombwela ovahongwa vaye kutya nava dimine po nokuli naavo va nyona kuvo lwoikando ihapu, ova li ve mu indila va ti: “Tu wedela eitavelo.” — Lukas 17:1-5.
11. Oshike tashi dulu oku tu imba tu lihonge sha momayele oo hatu pewa?
11 Mbela ohandi handuka ngeenge nda pewa omayele? Tala kutya oshike to lihongo momayele oo wa pewa ponhele yokukonga omapuko ile omaunghundi mwaao e ku pa omayele. (Omayeletumbulo 19:20) Ino xutwifa omhito yokulihonga okukala ho diladila moule ngaashi Jehova.
12. Oshike tashi dulika sha puka ngeenge omunhu oha ngongota alushe kombinga yaavo tava kwatele komesho?
12 Mbela ohandi ngongota shi na sha naavo tava kwatele komesho meongalo? Eshi Ovaisrael va li va yandja elitulemo konghundana ii yeendadi omulongo, ova li va ngongotela Moses naAron. Opo nee Jehova okwa li a pula Moses: a ti: “Fiyo onaini hava kala ihava itavele nge?” (Numeri 14:2-4, 11) Jehova okwa li e shii kutya Ovaisrael inave mu lineekela molwaashi ova li va ngongotela Moses naAron, ovalumenhu ovo a nangeka po. Sha faafana, ngeenge ohatu ngongota alushe kombinga yaavo Jehova ta longifa va kwatele komesho mokati koshiwana shaye kunena, osho otashi dulika tashi ulike kutya eitavelo letu muKalunga ola nghundipala.
13. Omolwashike tuhe na okuteka omukumo ngeenge otwa didilike kutya eitavelo letu ola nghundipala?
13 Konima eshi wa konakona omapulo a tetekela, ino teka omukumo ngeenge owa didilika kutya eitavelo loye ola nghundipala. Dimbuluka kutya nokuli nomuyapostoli Petrus okwa li a kwatwa koumbada ndele ta hovele okukala a limbililwa. Natango, omafimbo amwe Jesus okwa li a pukulula ovayapostoli vaye aveshe omolwokukala “neitavelo linini.” (Mateus 16:8) Ashike ohatu dulu okulihonga oshilihongomwa sha fimana moshimoniwa shaPetrus. Natu ka taleni osho a li a ninga konima eshi a hovela okulimbililwa nokuningina mefuta.
YANDJA ELITULEMO KUJESUS A PAMEKE EITAVELO LOYE
14, 15. (a) Petrus okwa li a ninga po shike eshi a hovela okuningina? (b) Ongahelipi hatu dulu okukala twa ‘tala’ kuJesus?
14 Petrus okwa li a ninga po shike eshi a li a hovela okuningina? Petrus okwa li e shii nawa okuyowa, nomolwaasho okwa li ta dulu okutokola okuyowa a shune kowato. (Johannes 21:7) Ndele mbela omolwashike a li ine shi ningila? Omolwaashi ka li e lineekela kutya ota dulu okulikwafa ye mwene. Okwa li a yandja natango elitulemo kuJesus, ndele ta tambula ko ekwafo laye. Ngeenge otwa didilike kutya eitavelo letu ola nghundipala, otu na okuhopaenena Petrus. Ongahelipi hatu dulu okuninga ngaho?
15 Ngaashi ashike Petrus a li a yandja natango elitulemo kuJesus e mu kwafele, nafye ‘omesho etu naa taalele’ kuJesus. (Lesha Ovaheberi 12:2, 3.) Oshoshili kutya itatu dulu oku mu mona nomesho etu okomutwe ngaashi Petrus. Ndele mbela ongahelipi hatu dulu okukala twa ‘tala’ kuJesus? Ohatu dulu okukonakona oinima oyo a honga nokwa ninga, ndele hatu mu hopaenene filufilu. Ngeenge otwa ningi ngaho, otashi ke tu kwafela tu pameke eitavelo letu. Natu ka kundafaneni eenghedi dimwe omo hatu dulu okuhopaenena Jesus.
16. Ongahelipi Ombibeli tai dulu oku tu kwafela tu pameke eitavelo letu?
16 Kala u na elineekelo la kola mOmbibeli. Jesus okwa li a tomhwa kutya Ombibeli oyo Eendjovo daKalunga nonokutya ohai tu pe omayele a denga mbada. (Johannes 17:17) Opo tu hopaenene Jesus, otu na okukala hatu lesha Ombibeli efiku keshe, hatu i konakona nokudilonga koilihongomwa oyo twe lihonga mo. Natu ninge yo omapekapeko tu mone omanyamukulo omapulo oo tashi dulika tu na. Pashihopaenenwa, owa tomhwa ngoo filufilu kutya otu li momafiku axuuninwa? Pameka eitavelo loye kutya exulilo oli li popepi mokukonakona omaxunganeko Ombibeli oo taa ulike kutya otu li momafiku axuuninwa. Mbela owa hala okupameka eitavelo loye momaudaneko aKalunga e na sha nonakwiiwa? Ngeenge osho, konakona omaxunganeko Ombibeli oo a wanifwa nale. Mbela owa itavela ngoo shili kutya Ombibeli oi na omayele taa longo kunena? Oto dulu okulesha kombinga yovamwatate novamwameme ovo va lundulula onghalamwenyo yavo i kale iwa omolwekwafo lOmbibeli. * (Tala eshangelo lopedu.) — 1 Ovatessaloniki 2:13.
17. Omolwashike Jesus a li a dula okulididimikila omayeleko manene, nongahelipi hatu dulu oku mu hopaenena?
17 Yandja elitulemo komanangekonoupuna oo a udanekwa kuJehova. Jesus okwa li a yandja elitulemo komanangekonoupuna oo a li ta ka mona monakwiiwa, naasho osha li she mu kwafela e lididimikile omayeleko manene. (Ovaheberi 12:2) Ka li a piyaanekwa nandenande koinima oyo i li mounyuni. (Mateus 4:8-10) Ongahelipi hatu dulu okulandula oshihopaenenwa shaJesus? Natu dilongeni komaudaneko makumwifi oo Jehova a udaneka. Kala nee wa fa u liwete u li mounyuni mupe. Oto dulu okushanga ile okufaneka oinima oyo wa hala oku ka ninga mOparadisa, ile u shange omadina ovanyumunwa ovo wa hala oku ka popya navo, naasho wa hala oku ke va lombwela. Kala wa tala ko kutya omaudaneko aKalunga oo inaa udanekelwa ashike ovanhu ve li ongudu, ndele oove a udanekelwa pauhandimwe.
18. Ongahelipi eilikano tali dulu oku ku kwafela u pameke eitavelo loye?
18 Ilikana u pewe eitavelo la kola. Jesus okwa honga ovahongwa vaye va kale hava indile Jehova e va pe omhepo iyapuki. (Lukas 11:9, 13) Eshi to ilikana u pewe omhepo iyapuki, pula yo opo eitavelo loye li pamekwe, molwaashi eitavelo oli li oshitukulwa shoiimati yomhepo iyapuki. Kala ho tumbula oinima kondadalunde ngeenge to ilikana. Pashihopaenenwa, ngeenge owa didilike kutya oshidjuu kwoove okudimina po vamwe, pula Jehova a pameke eitavelo loye noku ku kwafele u kale ho dimine po vamwe.
19. Ongahelipi hatu dulu okuhoolola ookaume vawa?
19 Panga oukaume naavo ve na eitavelo la kola. Jesus okwa li a hoolola ookaume kopofingo pandunge. Ovayapostoli ovo va li ookaume kaye kopofingo ova li ovadiinini, ve shii okulineekelwa nohava dulika kuye. (Lesha Johannes 15:14, 15.) Hopaenena Jesus mokuhoolola ookaume pandunge. Nava kale ve na eitavelo la kola nohava dulika kuJesus. Ookaume kashili ohava lombwelafana oshili, nokuli nongeenge va pumbwa okuyandja omayele ile oku a tambula ko. — Omayeletumbulo 27:9.
20. Oshike tashi dulu okuningwa po ngeenge hatu kwafele vamwe va kale ve na eitavelo la kola?
20 Kwafela vamwe va kale ve na eitavelo la kola. Jesus okwa li a kwafela ovahongwa vaye va kale ve na eitavelo la kola okupitila meendjovo nomoilonga. (Markus 11:20-24) Natu landuleni oshihopaenenwa shaJesus. Ngeenge otwa ningi ngaho, ohatu ka pameka eitavelo letu vene nosho yo lavamwe. (Omayeletumbulo 11:25) Ongahelipi to dulu okukwafela ovanhu moshitukulwa sheni? Ngeenge to va hongo Ombibeli, divilika oumbangi oo tau ulike kutya Kalunga oko e li, kutya oku na ko nasha nafye nonokutya Ombibeli Eendjovo daKalunga. Ongahelipi to dulu okukwafela ovamwaxo va kale ve na eitavelo la kola? Ngeenge owa mono umwe ta ngongota kombinga yovamwatate ovo tava kwatele komesho, ino endelela oku mu henuka, ndele kendabala u mu kwafele nelungi opo a kale vali e na eitavelo la pama. (Judas 22, 23) Ngeenge ou li natango mofikola ndele omuhongi weni ta hovele oku mu honga kombinga yoevolusi, kala u na ouladi ndele to popile eitavelo loye meshito. Otashi dulika u ka kuminwe elinyengo liwa lomuhongi novanafikola vakweni.
21. Jehova okwe tu udanekela shike atusheni?
21 Jehova naJesus ova li va kwafela Petrus a finde omalimbililo noumbada. Konima yefimbo, Petrus okwa ka tulila po vamwe oshihopaenenwa mokukala e na eitavelo la kola. Sha faafana, Jehova oha kwafele keshe umwe womufye a kale e na eitavelo la kola. (Lesha 1 Petrus 5:9, 10.) Okupameka eitavelo letu otashi pula eenghendabala, ashike Jehova ote ke tu pa ondjabi ngeenge otwa ningi eenghendabala da tya ngaho.
^ okat. 16 Pashihopaenenwa, tala oitukulwa oyo hai kala pandjikilile mOshungonangelo yomoukalele i na oshipalanyole “Ombibeli ohai lundulula onghalamwenyo yovanhu.”


text:
EHOKOLOLO 37
Etwali lelongelokalunga
MBELA ou shi shii kutya etungo olo olashike? Etwali liyapuki lokulongela Jehova. Ovanhu ova li va mana okutunga etwali olo konima yomudo umwe eshi va fiya po Egipti. Mbela ou shi shii kutya olyelye e va lombwela va tunge etwali olo?
Jehova oye a li e va lombwela. Moses okwa li a lombwelwa kuJehova nghee ve na okutunga etwali olo fimbo a li a londa komhunda yaSinai. Ola li la tungwa monghedi omo tali dulu okupangelwa nokupangululwa mo noupu. Kungaho, ova li tava dulu okuhumbata oitukulwa yalo ngeenge tava tembukile konhele imwe. Ovaisrael ova li hava i nalo keshe apa tava i eshi va li tava elaela mombuwa.
Ngeenge owa tale metwali medimo olo linini, omu na oshikefa. Ohashi ifanwa oshikefa shehangano. Kombada yasho oku na ovaengeli vavali ovo hava ifanwa ovakerubi, va longwa moshingoli. Konima eshi Moses a tatula po oipelende inya ivali yomamanya, Kalunga okwa li a shanga vali imwe. Oipelende oyo ivali oya li ya tuvikilwa moshikefa shehangano. Omwa li yo mwa tuvikilwa okambudju ke na omanna. Oto dimbuluka kutya omanna oshike?
Jehova okwa li a hoolola omumwaina waMoses, Aron, a ninge omupristeri omukulunhu. Oye kwa li ha kwatele komesho elongelokalunga. Ovanamati vaye navo ova li yo ovapristeri.
Tala vali metwali medimo eli la kula. Edimo olo oli dule linya linini lwoikando ivali. Mbela ou wete mo okakefa kanini taka twimaana omwifi? Okakefa oko oaltari oko haku xwikilwa kovapristeri omatwimino edimba liwa. Omu na yo oshikwatelwalamba shi na eelamba heyali. Kakele kaayo, omu na yo okataafula, oko haku kala omingome 12.
Moluumbo letwali omu na etemba linene hali kala li yadi omeva. Ovapristeri omo va li have likoshele metemba olo. Omu na yo oaltari ya kula, oko haku ningilwa omaxwikiloyambo oinamwenyo oyo ya yambelwa Jehova. Etwali olo ola li hali kala pondingandinga yonhanda nOvaisrael ova li hava diki eetenda davo ve li dingilila.


text:
ETUKULWA 4
Jehova okwa tumbalekifa edina laye
1, 2. Ombibeli yo-New World Translation of the Holy Scriptures otai tumbalekifa ngahelipi edina laKalunga?
OKUDJA mEtivali ongula mo 2 Desemba 1947, okangudu kanini kovamwatate ovavaekwa koBetel yaBrooklyn, moNew York, oka li ka hovela okulonga oilonga oyo ya li tai pula ombuda, okutoloka Ombibeli ipe, noilonga ya tya ngaho oya li ya kwata oule womido 12. Ombibeli oyo oya ka pwa mOsoondaxa 13 Marsa 1960. Mo 18 Juni 1960, konima eshi pwa pita eemwedi nhatu, Ombibeli oyo yedina New World Translation of the Holy Scriptures oya li ya pita poshoongalele osho sha li sha ningilwa moManchester shomuEngland. Eshi omumwatate Nathan Knorr a ninga eshiivifo olo, ovanhu ova li va tunhukwa neenghono. Okwa li a popya ponhele yaaveshe eendjovo edi da yeleka a ti: ‘Nena efiku litunhula kEendombwedi daJehova mounyuni aushe!’ Oshinima shimwe shididilikwedi noshihafifa neenghono shi na sha nOmbibeli oyo oshosho kutya oi na edina laKalunga, li li peenhele opo li na okukala.
2 Eembibeli dihapu kadi na edina laKalunga. Ashike ovapiya vaJehova ovavaekwa ova li va tokola toko okukondjifa omhangela yaSatana yokukelela ovanhu va shiive edina laKalunga opo ngeno li dimbuwe mondjokonona. Etwalemo lo-New World Translation oyo ya li ya pita efiku olo ola ti: “Oshinima shimwe shididilikwedi elela shi na sha netoloko eli osho okushunifa edina laKalunga peenhele opo li na okukala.” Ombibeli oyo oya longifa edina laKalunga lopaumwene, Jehova, lwoikando i dulife po 7 000. Inai tumbalekifa tuu shili edina laTate yetu womeulu, Jehova!
3. (a) Ovamwatate ova li ve lihonga shike kombinga yeityo ledina laKalunga? (b) Otu na okuuda ko ngahelipi Exodus 3:13, 14? (Tala oshimhungu “ Eityo ledina laKalunga.”)
3 Nalenale, Ovakonakoni vOmbibeli ova kala neudeko olo kutya edina laKalunga otali ti “Ame tuu Ame.” (Ex. 3:14) Nomolwaasho, Oshungonangelo ye 1 Januali 1926, oya ti: “Edina Jehova otali ti kutya Omunhu oo a kala po kuye mwene, . . . ehe na ehovelo nexulilo.” Ndele eshi ovatoloki vo-New World Translation va hovela okutoloka, Jehova okwa kwafela oshiwana shaye shi mone kutya edina olo itali holola ashike okukala po kwaKalunga kuye mwene, ndele otali ulike unene tuu kutya ye oKalunga kelalakano nonokutya oha longo opo a wanife po elalakano laye. Lwanima ove ke shi mona mo kutya edina olo Jehova otali ti lelalela “Oha ningifa.” Pashihopaenenwa, okwa ningifa opo pe uye eshito alishe, mwa kwatelwa oishitwa inaendunge nota twikile okuningifa opo ehalo laye nelalakano laye li wanifwe po. (Tala oshimhungu “Eityo ledina laKalunga.”) Ndele omolwashike sha fimanenena opo edina laKalunga li tumbalekwe, nongahelipi nafye hatu dulu oku li tumbalekifa?
Okuyapulifwa kwedina laKalunga
4, 5. (a) Ngeenge hatu ti: “Edina loye nali yapulwe,” otwa hala naanaa okutya shike? (b) Ongahelipi nonaini Kalunga ta ka yapulifa edina laye?
4 Jehova okwa hala edina laye li tumbalekifwe. Komesho yaaishe, okwa hala edina laye li yapulwe, naasho oshi liwetikile meindilo lotete leilikano laJesus olo li li oshihopaenenwa, tali ti: “Edina loye nali yapulwe.” (Mat. 6:9) Ngeenge hatu indile ngaho, ohatu pula naanaa shike?
5 Ngaashi twe shi mona mEtukulwa 1 lembo eli, eindilo olo, “edina loye nali yapulwe” olo limwe lomomaindilo atatu oo e na sha nelalakano laJehova. Makwao avali ongaashi: “Ouhamba woye nau uye; ehalo loye nali wanifwe.” (Mat. 6:10) Hano kungaho osha hala okutya, ohatu indile Jehova a katuke eenghatu opo a yapulife edina laye, ngaashi ashike hatu indile opo a ningife Ouhamba waye u uye nehalo laye li wanifwe. Noitya imwe, ohatu mu indile a katuke eenghatu opo a koshole edina laye kodino aishe oyo la kala la dinika okudja ngoo pefimbo loshibofa shomuEden. Jehova ote ke linyenga ngahelipi keindilo olo? Okwa ti: “Ohandi ka yapula edina lange linene eli la shekifwa moiwana.” (Hes. 36:23; 38:23) Jehova ota ka yapulifa edina laye moipafi yaaveshe puHarmagedon eshi ta ka xulifa po oukolokoshi aushe.
6. Ongahelipi nafye hatu dulu okuyapulifa edina laKalunga?
6 Momukokomoko wondjokonona, Jehova okwa kala ha pitike ovapiya vaye opo navo va yapulife edina laye. Oshoshili kutya itatu dulu okuningifa edina laJehova li kale liyapuki shi dulife nale, molwaashi oliyapuki nale monghedi ya wanenena. Mbela omeityo lilipi hatu dulu oku li yapula? Ombibeli oya ti: ‘Omwene Kalunga womatanga ovakwaita, Oye mu noku mu yapula.’ Jehova okwa ti ye mwene kutya: ‘Otava ka yapula edina lange ndele tava kala nokutila Kalunga kaIsrael.’ (Jes. 8:13; 29:23) Osho osha hala okutya ohatu yapulifa edina laKalunga moku li tala ko la yooloka ko nola tumbala li dule omadina aeshe nokukala twa fimaneka osho li lile po. Ohatu ulike yo kutya otu na etilofimaneko shi na sha nedina laKalunga unene tuu mokudimina kutya Jehova oye Omupangeli wetu nokudulika kuye nomutima aushe. — Omayel. 3:1; Eh. 4:11.
Nghee oshiwana shaKalunga sha li sha longekidilwa okuhumbata edina laye noku li tumbalekifa
7, 8. (a) Omolwashike sha kufa efimbo opo oshiwana shaKalunga shi kale sha lukilwa edina laye? (b) Ohatu ka konakona shike?
7 Ovapiya vaKalunga vokunena ova kala tava longifa edina laKalunga moishangomwa yavo okudja mo 1870 nasha. Pashihopaenenwa, o-Zion’s Watch Tower yaAuguste 1879 nosho yo embo Songs of the Bride (Omaimbilo Omuvalekwa), la nyanyangidwa momudo oo tuu oo, ola li la tumbula edina Jehova. Ndele osha fa shi li ngaha kutya fimbo Jehova ina pitika oshiwana shaye shi ifanwe moipafi nedina laye liyapuki, okwa li a efa tete shi wanife po oiteelelwa yaye opo nawa e shi pe oufembanghenda oo munene. Jehova okwa li a longekida ngahelipi Ovakonakoni vOmbibeli vonale opo va dule okuhumbata edina laye?
8 Ngeenge otwa tale lwopexulilo lo 1800 nasha fiyo opehovelo lo 1900 nasha, ohatu ka mona nghee Jehova a pa oshiwana shaye eudeko leeshili da fimana di na sha nedina laye. Natu ka taleni koitwa itatu ina sha neeshili odo.
9, 10. (a) Omolwashike oifo yo-Watch Tower ya li hai yukifa unene elitulemo kuJesus? (b) Elunduluko lilipi la li la ningwa po okudja mo 1919 okuyuka komesho, nola etifa oidjemo ya tya ngahelipi? (Tala oshimhungu “ Nghee Oshungonangelo ya kala tai tumbalekifa edina laKalunga.”)
9 Tete, ovapiya vaJehova ova li ve na okukala netaleko la yuka li na sha nefimano ledina laye. Ovakonakoni vOmbibeli ovo vonale ova li va tala ko ekuliloyambo li li ehongo lOmbibeli la fimanenena, nomolwaasho o-Watch Tower ya kala tai yandje unene elitulemo kuJesus. Pashihopaenenwa, modula yotete okudja eshi oshifo sha hovela, osha tumbula unene edina laJesus shi dulife edina laJehova lwomapa omulongo. Oshungonangelo yo 15 Marsa 1976 oya popya shi na sha nOvakonakoni vOmbibeli vopefimbo olo ya ti, ova li va divilika “sha pitilila onghandangala” yaJesus. Ndele mokweendela ko kwefimbo, Jehova okwe ke va kwafela va mone kutya Ombibeli otai divilike unene efimano ledina laKalunga lopaumwene. Osho osha li sha kuma ngahelipi Ovakonakoni vOmbibeli? Oshungonangelo oyo tuu oyo oya popya shi na sha nomido odo okudja mo 1919 okuyuka komesho ya ti, “ova hovela okukala tava yandje elitulemo unene tuu kuJehova, Xe yaMessias womeulu.” Momukokomoko nokuli womido omulongo da ka shikula ko okudja mo 1919, Oshungonangelo oya li ya tumbula edina laJehova lwoikando i dulife po 6 500.
10 Ovamwatate ova li va ulika kutya ove hole edina laKalunga molwaashi ova li ve li lenga shi dulife nale. Ngaashi Moses, ova li va halelela ‘okuudifa edina’ laJehova. (Deut. 32:3; Eps. 34:4) Opo nee Jehova okwa li a didilika ohole yoshiwana shaye yokuhola edina laye nokwa li e shi hokwa. — Eps. 119:132; Heb. 6:10.
11, 12. (a) Elunduluko lilipi la li la ningwa po moishangomwa yetu okudja mo 1919? (b) Jehova okwa li ta yukifa elitulemo lovapiya vaye kushike, nomolwashike?
11 Oshitivali, Ovakriste vashili ova li ve na okuuda ko nawanawa oilonga oyo Kalunga e va pa. Diva konima yo 1919, ovamwatate ovavaekwa ovo va li tava kwatele komesho ova li ve linyengifwa va konakone exunganeko laJesaja. Okudja opo oshikalimo shoishangomwa yetu osha li sha lunduluka. Omolwashike omalunduluko a tya ngaho a li “oikulya pefimbo”? — Mat. 24:45.
12 Komesho yo 1919, Oshungonangelo kaya li lela ya kundafana moule etumbulo olo tali hangwa muJesaja olo tali ti: “Onye eendombwedi dange, Omwene ta ti; nomupiya wange, ou nde mu hoolola.” (Lesha Jesaja 43:10-12.) Ndele okuhovela mo 1919, oishangomwa yetu oya kala tai yukifa elitulemo keendjovo odo nokuladipika ovavaekwa aveshe va kale hava kufa ombinga moilonga oyo Jehova e va pa yokuyandja oundombwedi kombinga yaye. Okudja mo 1925 fiyo omo 1931, opa kala oitukulwa yOshungonangelo 57 ya yoolokafana oyo ya kundafana Jesaja etukulwa 43, noshitukulwa keshe osha li sha divilika nghee Ovakriste vashili tava dulu okutula moilonga ouyelele oo u li metukulwa olo. Osho otashi ulike kutya Jehova okwa li ta kwafele ovapiya vaye va shiive oilonga oyo a hala va kale tava longo. Onelalakano lashike mbela? Opo va “talwe tete” ngeenge ova wana. (1 Tim. 3:10) Ofimbo Jehova ina pitika Ovakonakoni vOmbibeli va kale va lukilwa edina laye, ova li tete ve na oku shi ulika moilonga kutya ova wana shili okukala eendombwedi daye. — Luk. 24:47, 48.
13. Eendjovo daKalunga oda holola ngahelipi omhata ya fimanenena oyo ya pumbwa okukandulwa po?
13 Oshititatu, oshiwana shaKalunga osha li sha pumbwa okuuda ko efimano lokuyapulifa edina laKalunga. Mo 1920 nasha, ova li ve shi mona kutya okuyapulifwa kwedina laKalunga oku li oshinima sha fimanenena okukondjifa omhata oyo ya holoka po. Eendjovo daKalunga oda holola ngahelipi oushili oo? Natu ka taleni koihopaenenwa yopavali. Tete, didilika etomheno kutya omolwashike Kalunga a mangulula Ovaisrael muEgipti. Jehova okwa ti: “Edina lange opo li udifwe kombada yedu alishe.” (Ex. 9:16) Shikwao, tala kutya omolwashike Jehova a li a fila onghenda Ovaisrael nokuli nokonima eshi va li ve mu tukululila oshibofa. Natango Jehova okwa ti: “Onde shi [ninga] molwedina lange, opo li ha dinwe momesho oiwana yovapaani.” (Hes. 20:8-10) Ovakonakoni vOmbibeli ove lihonga mo shike momishangwa odo nosho yo dimwe vali?
14. (a) Lwopexulilo lo 1920 nasha, oshiwana shaKalunga osha li sha uda ko nawa shike? (b) Eudeko lomoule lipe ola li la kuma ngahelipi etaleko lOvakonakoni vOmbibeli li na sha noilonga yokuudifa? (Tala yo oshimhungu “ Etomheno la kola lokuudifa.”)
14 Lwopexulilo lomido 1920 nasha, oshiwana shaKalunga osha li sha uda ko nawa eityo leendjovo daJesaja, odo da shangwa omido 2 700 lwaapo da pita. Jesaja okwa popya kombinga yaJehova a ti: ‘Owa findikila ovanhu voye u lidikile edina la fimana.’ (Jes. 63:14) Ovakonakoni vOmbibeli ova li va mona kutya ove na okukala tave lipula unene nokuyapulifwa kwedina laKalunga, ndele hanexupifo lavo. (Jes. 37:20; Hes. 38:23) Mo 1929, embo Prophecy (Omaxunganeko) ola li la divilika oushili oo la ti: “Edina laJehova olo oshinima sha fimanenena meshito alishe.” Eudeko olo lipe ola li le linyengifa oshiwana shaJehova shi yandje oundombwedi kombinga yaye nokukoshola edina laye komasheko.
15. (a) Oshike osho ovamwatate va li va uda ko momudo 1930 nasha? (b) Efimbo lilipi la li la fika?
15 Pehovelo lomido 1930 nasha, ovamwatate ova li va uda ko filufilu efimano ledina laKalunga, oilonga oyo a hala va longe nosho yo omhata oyo i na okukandulwa po. Onghee hano, efimbo laJehova lokweefa oshiwana shaye shi kale hashi ifanwa moipafi nedina laye, ola li la fika. Opo tu mone kutya osha li sha enda ngahelipi, natu ka taleni koiningwanima imwe yomonakudiwa.
Nghee Jehova a likolela ‘edina laye oshiwana’
16. (a) Omonghedi ya tongomana ilipi Jehova ta tumbalekifa edina laye? (b) Konalenale, oolyelye va li tete oshiwana osho sha lukilwa edina laKalunga?
16 Onghedi ya tongomana omo Jehova ta tumbalekifa edina laye, omokukala e na oshiwana kombada yedu osho sha lukilwa edina laye. Okudja mo 1513 K.O.P., Ovaisrael ovo va li oshiwana shaJehova. (Jes. 43:12) Ndele molwaashi kava li ovadiinini kehangano olo va li va ninga naKalunga, ova li va kanifa oufembanghenda wokukala oshiwana shaye she likalekelwa mo 33 O.P. Diva konima yaasho, Jehova okwa li “a hovela okulikolela edina laye mwene oshiwana movapaani.” (Oil. 15:14) Oshiwana osho shipe osha ninga ‘Israel yaKalunga,’ nosha fikama po movashikuli vaKristus ovavaekwa ovo va dja moiwana i lili noku lili. — Gal. 6:16.
17. Satana okwa li a dula okuwanifa po omhangela yashike?
17 Mo 44 O.P. lwaapo, pawiliko laKalunga, ovahongwa vaKristus ova li va ifanwa ‘Ovakriste.’ (Oil. 11:26) Pefimbo opo, edina olo ola li le va yoolola ko, molwaashi ovo aveke va li have li longifa. (1 Pet. 4:16) Ndelenee ngaashi Jesus e shi popya mefaneko li na sha noilya neu, Satana okwa li a ninga eenghendabala opo edina olo le likalekelwa, Ovakriste, li longifwe kwaaveshe ovo tave liti kutya Ovakriste. Onghee hano, momukokomoko womafelemido mahapu, kasha li shipu okudidilika mo Ovakriste vashili mOvakriste voipupulu. Ndele eshi “efiku leteyo,” ile tu tye, efimbo leteyo la hovela mo 1914, onghalo oya ka lunduluka. Omolwashike mbela? Omolwaashi ovaengeli ova li va hovela okuyoolola Ovakriste vashili mOvakriste voipupulu. — Mat. 13:30, 39-41.
18. Oshike sha li sha kwafela ovamwatate va mone kutya ova pumbwa okwiifanwa nedina lipe?
18 Konima eshi omupiya omudiinini a nangekwa po mo 1919, Jehova okwa li a kwafela oshiwana shaye shi mone kutya oshi na okukala tashi longo oilonga ilipi. Ova li va mona kutya oilonga yeumbo neumbo otai va yoolola ko kOvakriste voipupulu. Eshi va uda ko oshinima osho, ova li va mona kutya edina “Ovakonakoni vOmbibeli” itali va yoolola ko naanaa kOvakriste voipupulu, molwaashi oilonga yavo ya fimana kai fi ashike okukonakona Ombibeli, ndele okuyandja oundombwedi kombinga yaKalunga nokutumbalekifa edina laye. Mbela edina lilipi la li le va yeleka metwokumwe noilonga yavo? Osho osha ka yela mo, mo 1931.
19, 20. (a) Okatokolifo kashike katunhula ka ningilwe poshoongalele shomo 1931? (b) Ovamwatate ova li ve linyenga ngahelipi kokatokolifo oko ke na sha nokutambula ko edina lipe?
19 MuJuli 1931, opa li pa ningwa oshoongalele muColumbus, Ohio (mOilongo ya Hanga yaAmerika), opo pa li Ovakonakoni vOmbibeli lunga 15 000. Ovakalipo ova li va kumwa eshi va mona kombada yelandulafano loshoongalele kwa shangwa eendada da kula, J noW. Eendada odo oda li da hala okutya shike? Vamwe ova li tava diladila kutya otadi ti, “Just Watch” (Tala ashike); ofimbo vamwe tava ti “Just Wait” (Teelela ashike). Ndele mOsoondaxa 26 Juli, Omumwatate Joseph Rutherford okwa li a lesha okatokolifo oko taka ti: “Otwa hala okushiivika tu li nokwiifanwa edina, Eendombwedi daJehova.” Kungaho, ovakalipo aveshe ova li va mona kutya eendada dinya JW odi lile po edina letu lopamishangwa Jehovah’s Witnesses, kokutya Eendombwedi daJehova, olo la kanghamena kuJesaja 43:10.
20 Ovapwilikini ova li va dimina okatokolifo oko newi lopombada nova li va pandula efimbo lile. Vamwe ovo va li tava pwilikine oshoongalele osho moilongo imwe i lili okupitila moradio ova li yo va uda nhumbi ovanashiongi va li va tunhukwa neenghono. Ernest naNaomi Barber ovo va li muAustralia ova ti: “Eshi ovamwatate muMelbourne va uda ovamwatate kuAmerika tava pandula, ova li va fikama nova li yo va pandula olule. Oshinima osho itatu ke shi dimbwa nande.” *
Edina laKalunga otali tumbalekifwa mounyuni aushe
21. Edina olo lipe ola li le linyengifa ngahelipi ovamwatate va kale tava udifa nouladi?
21 Okudja eshi ovapiya vaKalunga va hovela okwiifanwa nedina olo lopamishangwa Eendombwedi daJehova, ova li ve na ouladi wokuudifa. Edward naJessie Grimes, ovakokolindjila mOilongo ya Hangana yaAmerika, ovo va li poshoongalele mo 1931 muColumbus, ova ti: “Otwa fiya po omaumbo tu li Ovakonakoni vOmbibeli, notwa aluka tu li Eendombwedi daJehova. Otwa li twa hafa eshi paife hatu ifanwa nedina olo tali tu kwafele tu tumbalekife edina laKalunga ketu.” Konima yoshoongalele osho, Eendombwedi dimwe oda li da longifa onghedi ipe yokutumbalekifa edina laKalunga ngeenge tadi udifa. Ngeenge de uya peumbo, oda li hadi yelula okakalata oko ke na etumwalaka tali ti: “Ame oumwe womEendombwedi daJEHOVA. Ohandi udifa Ouhamba waJEHOVA Kalunga ketu.” Oshiwana shaKalunga osha li lela shi udite etumba eshi tashi ifanwa nedina laye nosha li she lilongekida okushiivifila ovanhu keshe pamwe eityo lalo. — Jes. 12:4.
Otwa fiya po omaumbotu li Ovakonakoni vOmbibeli, notwa aluka tu li Eendombwedi daJehova”
22. Oshike tashi ulike kutya Satana ka li vali a pondola okuningifa oshiwana shaKalunga shiha kale sha tongoka ko komalongelokalunga oipupulu?
22 Paife opa pita omido dihapu okudja eshi Jehova a li e linyengifa ovamwatate ovavaekwa va tambule ko edina laye le likalekelwa. Mbela lwopokati opo Satana okwa li ngoo a pondola vali oku shi ningifa shidjuu paha kale eyooloko pokati koshiwana shaKalunga nomalongelokalunga amwe ngaashi a li a ninga nale? Hasho nandenande. Ponhele yaasho, okukala tu li eendombwedi daKalunga oshe tu ningifa tu kale twa yooloka ko filufilu komalongelokalunga amwe shi dulife nale. (Lesha Mika 4:5; Malakia 3:18.) Kunena otwa shiivikila edina laKalunga, nakeshe oo he li longifa a manguluka oha monika mo diva kutya oku li umwe womEendombwedi daJehova. Omhunda yongulu yaJehova oyo i li elongelokalunga lashili, oya ‘pamenena, koxulo yeemhunda adishe,’ ponhele yokukala ya uvikwa keemhunda dihapu odo tadi faneke omalongelokalunga oipupulu. (Jes. 2:2) Kunena, elongelokalunga lashili nosho yo edina laJehova otali tumbalekwa.
23. Metwokumwe nEpsalme 121:5, oushili wa fimana u na sha naJehova ulipi hau tu pameke?
23 Itashi pameke tuu okushiiva kutya Jehova ote ke tu amena komaponokelo aSatana okunena nosho yo omonakwiiwa! (Eps. 121:5) Ohatu dulu okupopya ngaashi omupsalme oo a tile: “Oshiwana oshinelao, osheshi shi na Kalunga kasho, [Jehova, NW], e shi lihoololela, shi ninge efyuululo laye.” — Eps. 33:12.
^ okat. 20 Opo u mone ouyelele muhapu u na sha nokulongifa oradio, tala etukulwa 7, epandja 72-74.


text:
Ohombo oya hovela ngahelipi, nelalakano layo olashike?
“Omwene Kalunga okwa tile yo: Ke shiwa omunhu a kale aeke. Ame ohandi ke mu ningila ekwafo.” — GEN. 2:18.
OMAIMBILO: 36, 11
1, 2. (a) Ohombo oya li ya hovela ngahelipi? (b) Oshike osho ovalihomboli votete va li tava dulu okudidilika kombinga yohombo yavo? (Tala efano pehovelo loshitukulwa.)
OHOMBO oi li oshitukulwa shonghalamwenyo. Okukonakona shi na sha nehovelo nosho yo nelalakano lohombo, otaku dulu oku tu kwafela tu kale tu na etaleko liwa li na sha nayo notashi ke tu kwafela yo tu hafele enangekonoupuna olo pauyadi. Konima eshi Jehova a shita omulumenhu wotete Adam, okwa li e mu pa oshinakuwanifwa shokuluka oinamwenyo omadina. Ashike “omunhu ina monenwa ekwafo, tali mu wapalele.” Kalunga okwa li a kofeka Adam eemhofi didjuu, okwa kufa olupati muAdam ndele ta me omukainhu okudja molupati olo, nokwa pa Adam omukainhu oo. (Lesha Genesis 2:20-24.) Onghee hano, osho otashi ulike kutya ohombo oya totwa po kuKalunga.
2 Jesus okwa koleka kutya Jehova oye a li a popya a ti: “Omulumenhu e nokufiya po [xe] naina [nokulimangela, NW] komukainhu waye, ndele ava vavali otava ningi omunhu umwe.” (Mat. 19:4, 5) Eshi Jehova a longifa olupati laAdam okushita omukainhu, osha li tashi dulu okuulikila ovalihomboli votete kutya ove na okukala ve na ekwatafano lopofingo mohombo yavo. Kapa li pe na elongekido lokuteya ohombo ile umwe womuvo a kale e na ookaume kopahombo ve dulife puumwe.
NGHEE OHOMBO HAI WANIFA PO ELALAKANO LAJEHOVA
3. Elalakano la fimana li na sha nohombo ola li la shike?
3 Adam okwa li a hafela neenghono omukulukadi waye, oo lwanima e ke mu luka Eva. Eva okwa li ta ka kala ‘omukwafi’ waAdam eshi tava hafele pamwe nokuwanifa po oinakuwanifwa yavo yefiku keshe yokukala ve li omushamane nomukulukadi. (Gen. 2:18) Elalakano la fimana lohombo ola li okuyadeka edu. (Gen. 1:28) Nonande ove hole ovadali vavo, ovamati noukadona ova li tave ke va fiya po va hombole nokuhovela omaukwaneumbo avo. Ovanhu ova li tava ka yadeka edu ngaashi tashi dulika nokutunga omaumbo avo fiyo edu alishe la ninga oparadisa.
4. Oshike sha li sha ningilwa ohombo yotete?
4 Mupya munene, ovalihomboli votete ova li va taalela oupyakadi mohombo yavo molwaashi ova li va hoolola okuhadulika kuJehova. “Eyoka likulu” olo li li Satana ondiaboli, ola li la heka Eva a itavele kutya ngeenge okwa li “komuti wokushiiva ouwa nowii” osha li tashi ke mu etela eendunge dokushiiva okutongola pokati kaasho shiwa naasho shii. Eva ka li a fimaneka oukwamutwe womushamane waye eshi ine mu pula kombinga yoshinima osho. Ponhele yokudulika kuKalunga, Adam okwa li a tambula ko oshiimati osho a pewa kuEva. — Eh. 12:9; Gen. 2:9, 16, 17; 3:1-6.
5. Oshike osho hatu lihongo konghedi omo Adam naEva va li ve linyenga eshi Jehova e va pula?
5 Eshi Adam a pulwa kuKalunga, okwa li a pa omukulukadi waye ombedi eshi a ti: “Omwalikadi wa pa nge a kale puame, ye okwa pa nge komuti ndele ame nda lya.” Eva okwa li a pa eyoka ombedi eshi le mu heka. (Gen. 3:12, 13) Ova li tava ningi omalipopilo ahafele nokae na nghee a li taa dulu okuyukipalifwa. Molwaashi ovalihomboli votete kava li va dulika kuJehova, ova li va ninga ovanashibofa. Osho oshi li elondwelo nokufye kunena. Opo ohombo i pondole, keshe umwe womovalihomboli oku na okutambula ko oinakuwanifwa yaye nokukala ha dulika kuJehova.
6. Yelifa omushangwa waGenesis 3:15.
6 Nonande Satana a nyonifa ovanhu moshikunino shaEden, Jehova okwa pa ovanhu eteelelo okupitila mexunganeko lotete mOmbiibeli. (Lesha Genesis 3:15.) Oshishitwa shopamhepo shikolokoshi otashi ka nyanyaulwa “koludalo lomwalikadi.” Jehova okwa hololela ovanhu ekwatafano le likalekelwa olo li li pokati kaye nongudu inene yoishitwa yopamhepo oyo tai mu longele meulu. Lwanima Ombiibeli oye ke shi holola yo vali okupitila momukulukadi oo ta faneke ehangano laye. Kalunga ota ka tuma oo ta ka “nyanyaula” Ondiaboli nota ka etela ovanhu ovaduliki ehafo olo la kanifwa kovalihomboli votete, notava ka kala nomwenyo fiyo alushe kombada yedu nokukala metwokumwe nelalakano laJehova lopehovelo. — Joh. 3:16.
7. (a) Oshike sha ningilwa eehombo okudja eshi Adam naEva va ninga ovanashibofa? (b) Ombiibeli oya ti ovashamane novakulukadi ove na okuninga shike?
7 Ounashibofa waAdam naEva owa kuma ohombo yavo nosho yo eehombo adishe. Pashihopaenenwa, Eva noludalo laye lovakainhu ova li tava ka kala ve na ouyahame pefimbo loufimba nolokupulumuna. Ovakainhu ova li tava ka kala nokuhala ovashamane vavo, ndele ovashamane ova li tava ka pangela ovakainhu vavo tashi dulika nokuli nonyanya, naasho osho naanaa tu wete tashi ningwa meehombo dihapu kunena. (Gen. 3:16) Ombiibeli oya ti ovashamane ove na okulongifa oukwamutwe wavo pahole. Sha faafana, ovakainhu navo ove na okufimaneka oukwamutwe wovashamane vavo. (Ef. 5:33) Molwaashi pokati kaavo hava tila Kalunga ohapa kala pe na elongelokumwe, eenghalo odo hadi eta okuhaudafana ohadi kala dinini nohadi dulu okukandulwa po noupu.
NGHEE OHOMBO YA KALA OKUDJA PEFIMBO LA-ADAM FIYO OPEFIMBO LEYELU
8. Ohombo oya li ngahelipi okudja pefimbo laAdam fiyo opEyelu?
8 Ofimbo Adam naEva inava fya koulunde nokokuhawanenena, ova dala ovana ovamati noukadona. (Gen. 5:4) Omonamati wavo wotete Kain okwa li a hombola okakadona kamwe komoundenge vaye. Omonamati waKain wedina Lamek oye a li wotete a hombola ovakulukadi vavali. (Gen. 4:17, 19) Okudja kuAdam fiyo opeEyelu laNoa, ovanhu ashike vanini va li hava longele Jehova. Vamwe vomuvo ova li Abel, Henok, naNoa noukwaneumbo waye. Ombiibeli oya popya shi na sha nefimbo laNoa ya ti: “Ovana ovamati vaKalunga va mona ovana oukadona vovanhu va li vawa, ndele vo ve likufila ovakainhu aveshe ava va hala.” Ekwatafano lihe li paushitwe lovaengeli novakainhu ovo ola li le va ningifa va dale ovatongolume ovakwanyanya. Shimwe vali, ‘owii wovanhu kombada yedu owa li wa hapupala, nomauko omadiladilo omitima davo okwa li mai efimbo alishe.’ — Gen. 6:1-5.
9. Jehova okwa li a ningila shike ovakolokoshi vopefimbo laNoa, nohatu lihongo mo shike mwaasho sha li sha ningwa pefimbo opo?
9 Jehova okwa li a eta Eyelu pefimbo laNoa opo a hanaune po ovakolokoshi. Pefimbo opo ovanhu ova li ve lipyakidila noisho yonghalamwenyo, ngaashi okuhombola ile okuhombolwa, noka va li va tambula ko osho “Noa, omuudifi wouyuki” a popya shi nasha nehanauno olo la li tali ke uya. (2 Pet. 2:5) Jesus okwa yelekanifa eenghalo odo noinima oyo hatu mono pefimbo letu. (Lesha Mateus 24:37-39.) Kunena, ovanhu vahapu inava hala okupwilikina konghundana iwa yOuhamba waKalunga oyo tai udifilwa ounyuni aushe i ningile oiwana aishe ondombwedi fimbo onghalelo ei youkolokoshi inai xulifwa po. Natu kale tu shii kutya omaupyakadi oukwaneumbo ngaashi oo haa holoka mohombo nosho yo okutekula ounona kai na oku tu ningifa tu kale tu wete efiku laJehova li li kokule.
NGHEE OHOMBO YA KALA OKUDJA PEFIMBO LEYELU FIYO OPEFIMBO LAJESUS
10. (a) Eenghedi dilipi da li da tambulwa ko momaputuko mahapu ngeenge tashi uya poinima yopamilele? (b) Ongahelipi Abraham naSara va tula po oshihopaenenwa shiwa mohombo yavo?
10 Nonande Noa novanamati vaye vatatu keshe umwe okwa li ashike e na omukulukadi umwe, okuhombola ombada okwa li haku ningwa pefimbo lavo. Momaputuko mahapu, oluhaelo ola li la tambulwa ko li li oshitukulwa shonghalamwenyo, nola li nokuli hali dana onghandangala meenghedindjikilile domalongelokalunga. Eshi Abram (Abraham) nomukulukadi waye Sarai (Sara) va dulika kuKalunga nokutembukila kuKanaan, moshilongo osho omwa li mu yadi eenghedi odo itadi fimanekifa ohombo. Lwanima, Jehova okwa li a tokola Sodom naGomorra i hanaunwe po molwaashi ovanhu vomoilando oyo ova li hava i moluhaelo nohave lipwililikile omilele da nyata neenghono. Abraham okwa li ha wilike oukwaneumbo waye, na Sara okwa tula po oshihopaenenwa shiwa mokukala ha dulika koukwamutwe womushamane waye. (Lesha 1 Petrus 3:3-6.) Abraham okwa li a shilipaleka kutya omonamati waye Isak okwa hombola omulongeli waJehova. Isak naye okwa li a ninga sha faafana nomonamati waye Jakob, oo a ka ninga tatekulululwa womapata 12 aIsrael.
11. Ongahelipi Omhango yaMoses ya li ya amena Ovaisrael?
11 Lwanima, Jehova okwa li a ninga ehangano noshiwana shaIsrael. Eehombo dopefimbo lonale, mwa kwatelwa okuhombola ombada oda li hadi wilikwa kOmhango yaMoses. Omhango oyo oya li ya amena ovaIsrael pamhepo molwaashi oya li ye va kelela vaha hombole novanhu vomomalongelokalunga oipupulu. (Lesha Deuteronomion 7:3, 4.) Ngeenge meehombo davo omwa holoka omaupyakadi a kwata moiti, ovakulunhuongalo ovo va li hava yandje ekwafo. Ovo va li vehe fi ovadiinini, ve na ondubo ile hava lundile, ova li hava ungaungwa navo she likolelela keenghalo. Eteyohombo ola li la pitikwa, ashike nalo ola li hali ufwa komhango. Omulumenhu okwa li ta dulu okuteya ohombo ngeenge a “mona sha showii’’ momukulukadi waye. (Deut. 24:1) “Sha showii” inashi tumbulwa kondadalunde kutya oshike, ashike otaku dulu okutiwa kutya inashi kwatela mo omapuko manini noinaa kwata moiti. — Lev. 19:18.
INO KENGELELA KAUME KOYE KOPAHOMBO
12, 13. (a) Ovalumenhu vamwe ova li hava ungaunga ngahelipi novakulukadi vavo pefimbo laMalakia? (b) Kunena, ngeenge omunhu oo a ninginifwa okwa hauluka kaume kaye kopahombo ndele taka hombola po kaume kopahombo waumwe, oilanduliko otai ka kala yashike?
12 Pefimbo lomuprofeti Malakia, ovashamane vOvajuda vahapu ova li hava kengelele ovakulukadi vavo mokuteya ohombo, omolwomatomheno ahafele. Ovalumenhu ovo ova li hava fiye po ovakulukadi vavo vomounyasha opo va hombole ovakainhu ovanyasha ile ovo ihava longele Jehova. Eshi Jesus a li kombada yedu, ovashamane Ovajuda ova li natango hava kengelele mokuteya ohombo “omolwondjovo keshe.” (Mat. 19:3) Jehova Kalunga okutonde eteyohombo la tya ngaho. — Lesha Malakia 2:13-16.
13 Kunena, okukengelelafana mohombo inaku tambulwa ko moshiwana shaJehova. Natu tye nee ngeno omushamane ile omukulukadi a ninginifwa nokwa hombola ile a hombolwa okwa hauluka nokuteya ohombo ndele ta ka hombola po kaume kopahombo waumwe vali, oku na okukondwa mo meongalo ngeenge ine livela ombedi opo eongalo li kale la koshoka pamhepo. (1 Kor. 5:11-13) Otashi dulika ve na ‘okwiimika oiimati yelidilululo’ ofimbo inava alulilwa meongalo. (Luk. 3:8; 2 Kor. 2:5-10) Nonande inapa tulwa efimbo lokondadalunde olo li na okupita po opo omunhu oo a alulilwe meongalo, ekengelelafano la tya ngaho olo hali holoka omalufe mokati koshiwana shaKalunga itali ke lipwililikilwa. Otashi dulika shi kwate efimbo, odula ile shi dulife po, opo omunyoni a ulike kutya okwe livela ombedi shili. Nonande omunhu okwa alulilwa meongalo, natango ote ke ‘lihokolola kolukalwatokolo laKalunga’ shi na sha nangeenge okwe livela ngoo ombedi shili. — Rom. 14:10-12; tala Oshungonangelo yOshiingilisha yo 15 Novemba 1979, ep. 31-32.
OHOMBO MOKATI KOVAKRISTE
14. Omhango oya li ya dana onghandangala ilipi?
14 Omhango yaMoses oya kala tai wilike Ovaisrael oule womido di dulife 1 500. Oya li yo ya kwafela oshiwana shaKalunga shi kaleke momadiladilo omifikamhango douyuki ngeenge tashi uya pokuungaunga neenghalo domomaukwaneumbo nosho yo oinima imwe i lili ofimbo va teelela Messias e uye. (Gal. 3:23, 24) Molwaashi Omhango yaMoses oya xulila pefyo laJesus, Kalunga okwa li a tula po elongekido lipe. (Heb. 8:6) Koshi yelongekido olo lipe, oinima imwe yomOmhango kaya li vali ya pitikwa okuningwa.
15. (a) Omhango yohombo ilipi i na okukala meongalo lopaKriste? (b) Oinima ilipi Omukriste e na okukaleka momadiladilo ngeenge ta diladila okuteya ohombo?
15 Ovafarisai eshi va li va pula Jesus shi na sha nOmhango yaMoses yokuteya ohombo, Jesus okwe va lombwela ta ti: ‘Ka sha li ngaho pehovelo.’ (Mat. 19:6-8) Kungaho Jesus okwa li a ulika kutya Omhango yaKalunga yopehovelo i na sha nohombo oyo ya li ya tulwa po moshikunino shaEden, oya li tai ka twikila nomOmaongalo opaKriste. (1 Tim. 3:2, 12) Eshi taku ti “otava ningi omunhu umwe,” ovalihomboli ove na okulimangela kumwe ndele tava efa ohole yaKalunga noyokuholafana i pameke ekwatafano lavo. Ngeenge omunhu okwa teya ohombo netomheno limwe lihe fi oluhaelo, ita dulu okuhombolulula. (Mat. 19:9) Oshoshili kutya omunhu ota dulu okudimina po kaume kaye kopahombo oo a ya moluhaelo nokwe livela ombedi, nomuprofeti Hosea okwa li a dimina po omukulukadi waye, Gomer oo a li ombwada. Sha faafana, Jehova okwa li a fila onghenda oshiwana shaIsrael eshi sha li sha efa po okuhaela pamhepo. (Hos. 3:1-5) Ngeenge omunhu oku shii kutya kaume kaye kopahombo okwa ya moluhaelo, ndele ta twikile okukala vali e na ekwatafano lopamilele naye, onghatu oyo otai ulike kutya okwe mu dimina po noya kufa po etomheno lopaMishangwa lokuteya ohombo.
16. Jesus okwa popya shike kombinga yaavo inava ya mohombo?
16 Konima eshi Jesus a yelifa kutya mokati kOvakriste vashili kape na ou ta dulu okuteya ohombo netomheno limwe lihe fi oluhaelo, okwa popya kombinga yaavo ‘ve na oshipewa’ shokukala inava hombola ile inava hombolwa. Okwa weda ko ta popi shi na sha naao te shi dulu a ti: “Ou ta dulu oku shi tambula, ne shi tambule.” (Mat. 19:10-12) Vahapu ova hoolola okuhaya mohombo opo va longife efimbo lavo lihapu mokulongela Jehova. Otava pandulwa omolwehoololo olo va ninga.
17. Oshike tashi dulu okukwafela Omukriste a tokole okuhombolwa ile okuhahombola?
17 Omunhu oye mwene ta tokola ngeenge otai mohombo ile hasho, nongeenge ota dulu ngoo shili oshipewa shokukala ina ya mohombo. Nonande omuyapostoli Paulus okwa li a popila okuhaya mohombo, okwa popya yo a ti: “Ndelenee mokuyepa oluhaelo omulumenhu keshe na kale nomukainhu waye mwene, nomukainhu keshe na kale e nomulumenhu waye mwene.” Okwa weda ko yo vali a ti: “Ngenge itava dulu okulipangela, nava hombole, osheshi okuhombola ku dule okuxwikwa kouhalu.” Okuhombola otaku kwafele omunhu a henuke omahalo mai oo taa dulu oku mu ningifa a kale he lidanene koilyo yoludalo, ile a ye moluhaelo. Shimwe vali, omido domunhu nado oda pumbwa okukalekwa momadiladilo fimbo ina tokola okuya mohombo, molwaashi omuyapostoli Paulus okwa popya a ti: “Ndele ngeenge pe na ou e [wete ite lihumbata nawa shi na sha nokukala kwaye omumati, ngeenge ye okwa pita monhemo younyasha, NW] nongeenge osho shi na nokuningwa, na ninge ngaashi a hala; ita nyono. Nava hombole.” (1 Kor. 7:2, 9, 36; 1 Tim. 4:1-3) Ndele nande ongaho, omahalo oo hae uya pefimbo lounyasha otaa dulu okufininika omunhu a hombole. Otashi dulika a kale ina kula sha wana nokuwanifa po oinakuwanifwa yomohombo.
18, 19. (a) Ohombo yopaKriste oi na okuhovela ngahelipi? (b) Oshitukulwa tashi landula otashi ka kundafana kombinga yashike?
18 Ohombo yopaKriste oi na okuhovela nomulumenhu nomukainhu ovo ve liyapulila Jehova nove mu hole nomutima aushe. Ove na yo okukala ve holafane shili opo va kale va hangana mohombo. Kape na omalimbililo kutya otava ka nangekwa noupuna eshi va dulika kefinamhango lokuhombola ashike “mOmwene.” (1 Kor. 7:39) Shimha va hombola, nopehe na omalimbililo otava ka dimina kutya Ombiibeli oi na omayele opandunge oo taa kwafele ohombo yavo i pondole.
19 Oshitukulwa tashi landula otashi ka kundafana oitwa yopamishangwa oyo tai dulu okukwafela ovalihomboli Ovakriste nghee tava dulu okutaalela omashongo “momafiku axuuninwa” omo ovalumenhu novakainhu vahapu ve na omaukwatya oo haa imbi ohombo i pondole. (2 Tim. 3:1-5) Jehova okwe tu pa osho twa pumbwa okupitila mEendjovo daye opo eehombo detu di pondole notu kale twa hafa eshi hatu twikile okweenda pamwe noshiwana shaye mondjila oyo tai twala komwenyo waalushe. — Mat. 7:13, 14.